text:
MATAUPU 4
Aiseā e Faaaloalo ai i le Pule?
“Ia āva i ituaiga uma o tagata.”
1, 2. (a) O ā tauiviga ua tatou fesagaʻia pe a oo i le tulaga pule? (e) O ā fesili o le a tatou talanoaina?
PE SA e mātauina uiga o se tamaitiiti ina ua faatonuina o ia e faia se mea e matuā musu lava e fai? Atonu e te iloa lelei atu lava i ona foliga le musu. Ua faalogo o ia i le leo o ona mātua, ma ua ia iloa e tatau ona faaaloalo i le pule a ona mātua. Ae i le tulaga lea, e matuā lē manaʻo lava o ia e usiusitaʻi. Ua faaalia i lana tauiviga le mea moni o loo fesagaʻi ma i tatou uma.
2 E lē faigofie iā i tatou i taimi uma ona faaaloalo i le pule. Pe e te iloa i nisi taimi le faigatā ona faaaloalo iā i latou o loo pule iā te oe? Afai o lea, e lē na o oe la o tauivi ma lenā mea. O loo tatou ola i se taimi ua matuā lē faaaloalo ai lava tagata i le pule. Peitaʻi, ua faapea mai le Tusi Paia, e manaʻomia ona tatou faaaloalo iā i latou o loo pule iā i tatou. (Faataoto 24:21) O le mea moni, afai e tatou te mananaʻo e tumau i le alofa o le Atua, e tatau la ona tatou faia faapea. E masani foʻi ona lāgā ai ni fesili. Aiseā e matuā faigatā ai iā i tatou ona faaaloalo i le pule? Aiseā ua faafinagaloina ai e Ieova lenei mea mai iā i tatou, ma o le ā e fesoasoani iā i tatou e usiusitaʻi ai? O ā ni auala tatou te faaalia ai le faaaloalo i le pule?
AISEĀ E FAIGATĀ AI?
3, 4. Na faapefea ona amata mai le agasala ma le lē lelei atoatoa, ma aiseā e faigatā ai ona tatou faaaloalo i le pule ona o lo tatou tino agasala?
3 Seʻi o tatou iloiloina puupuu ni māfuaaga se lua e matuā faigatā ai mo i tatou ona faaaloalo i ē e pule. Muamua lava, o i tatou e lē lelei atoatoa; lona lua, e lē lelei atoatoa foʻi tagata o loo pule iā i tatou. Ua leva ona amata mai le tulaga agasala ma le lē lelei atoatoa, ina ua fouvale Atamu ma Eva i le pule a le Atua i tuā i le faatoʻaga o Etena. Na amata le agasala ina ua fouvale. E oo mai lava i aso nei, e iai lo tatou faanaunauga masani ina ia fouvale.
4 Ona o lo tatou tino agasala, e mātele ai ina faamaualuluga ma fiasili le toʻatele o i tatou, ae o le lotomaulalo o se uiga e seāseā ona maua, lea e ao ona tatou taumafai malosi e atiaʻe ma faatumauina. E iai taimi tatou te ono faaali ai le lotomaaa ma le faamaualuga, e tusa lava po ua umi ona tatou auauna ma le faamaoni i le Atua. O se faaaʻoaʻoga, ia manatu iā Koru, o lē na piiama atu ma le faamaoni i tagata o Ieova, e ui i le tele o tulaga faigatā. Peitaʻi, na faananau o ia ina ia sili lana pule, ma taʻitaʻia ai ma le lē fefe le fouvalega iā Mose, o le tagata e sili ona agamalu i na ona pō. (Numera 12:3; 16:1-3) Seʻi manatu foʻi i le tupu o Usia, o lona faamaualuga na māfua ai ona ia ulufale atu i le malumalu o Ieova, ma faatino se tofiga paia e na o ositaulaga e faatinoina. (2 Nofoaiga a Tupu 26:16-21) Na matuā faasalaina nei tane ona o le fouvale. Ae e aogā iā i tatou la laʻua faaaʻoaʻoga lē lelei. E tatau ona tatou faatoʻilaloina le faamaualuga lea e ala ai ona faigatā mo i tatou ona faaaloalo i le pule.
5. Na faapefea ona faaaogā sesē e tagata lē lelei atoatoa la latou pule?
5 E tele mea ua faia e tagata agasala o ē e iai le pule, ua māfua ai ona lē toe fia faaaloalo tagata i le pule. Na faasauā, faasaunoa, ma pulepuletutū le toʻatele o pule. Na faaaogā sesē e tagata la latou pule i le talafaasolopito o tagata. (Faitau le Failauga 8:9.) O se faaaʻoaʻoga o Saulo, o ia o se tagata lelei ma le lotomaulalo ina ua filifilia o ia e Ieova e fai ma tupu. Peitaʻi, na iʻu ina faamaualuga ma lotoleaga, ma sauāina ai le tagata faamaoni o Tavita. (1 Samuelu 9:20, 21; 10:20-22; 18:7-11) Na avea mulimuli ane Tavita ma tupu e sili ona lelei o Isaraelu, ae na ia faaaogā sesē foʻi lana pule ina ua ia faoa le avā a Uria le sa Hetī, ma ia auina atu lenā tagata e lē sala i muaʻau o le taua ina ia fasiotia ai o ia. (2 Samuelu 11:1-17) Ioe, o le tino lē lelei atoatoa ua faigatā ai i tagata ona faatino lelei le pule. E atili soonafai e tagata le pule, pe afai e latou te lē faaaloalo iā Ieova. Na tusi se tagata o le malo o Peretania, ina ua ia faamatalaina sauāga ogaoga na faapogaia e pope Katoliko, e faapea: “E masani ona faaleagaina se tasi pe a maua le pule, ma e sili ona leaga le pulega e leai ni tapulaa.” A o manatunatu i lenā talafaasolopito lē lelei, seʻi o tatou iloiloina la le fesili: Aiseā tatou te faaaloalo ai i le pule?
AISEĀ E FAAALOALO AI I LE PULE?
6, 7. (a) O le ā le mea tatou te faia ona o lo tatou alolofa iā Ieova, ma aiseā? (e) O le ā le uiga e aofia ai i le gauaʻi, ma e faapefea ona tatou faaalia?
6 O māfuaaga sili e faaaloalo ai i le pule, e pogai mai i le alofa, o lo tatou alolofa iā Ieova, o o tatou uso a tagata, ma i tatou lava. Talu ai e aupito i sili lo tatou alofa iā Ieova, ua tatou mananaʻo ai e faafiafia lona finagalo. (Faitau le Faataoto 27:11; Mareko 12:29, 30.) Ua tatou iloa o lana pule silisili ese ma lana aiā e pule ai i le aoao o mea, na luʻia i le lalolagi talu mai le fouvalega i Etena, ma ua ʻau le toʻatele o tagata i le itu a Satani ma teena ai le pule a Ieova. Ae tatou te fiafia ona o loo tatou tutū i le isi itu. Pe a tatou faitau i upu matagofie i le Faaaliga 4:11, ua pāʻia ai o tatou loto. Ua matuā manino mai ai iā i tatou, o Ieova o le Pule tonu i le aoao o mea! Ua tatou talisapaia le pule silisili ese a Ieova, ma talia lana pule i o tatou olaga i aso faisoo.
7 O le faaaloalo i le pule e aofia ai le usiusitaʻi ma isi foʻi mea. Ua tatou lotomalilie e usiusitaʻi iā Ieova auā tatou te alolofa iā te ia. Peitaʻi, e mautinoa e iai taimi e matuā faigatā ai iā i tatou ona usiusitaʻi. I taimi faapena, e pei o le tamaitiiti na faamatalaina i le amataga, e manaʻomia ai ona tatou gauaʻi. Ua tatou manatua na gauaʻi Iesu i le finagalo o lona Tamā, e ui lava ina matuā faigatā. Na ia faapea atu i lona Tamā: “E lē o loʻu loto, ae ia faia lou finagalo.”
8. (a) O ā mea e masani ona aofia i le gauaʻi atu i le pule a Ieova i aso nei, ma o le ā ua faaalia ai e faatatau i faalogona o Ieova? (e) O le ā e fesoasoani iā i tatou e faalogo ai i fautuaga ma talia aʻoaʻiga? (Tagaʻi i le pusa “ Ia Faalogo i le Fautuaga ma Talia le Aʻoaʻiga.”)
8 O le mea moni e lē o fetalai tuusaʻo mai Ieova iā i tatou taʻitoʻatasi i aso nei; ua ia faaaogā lana Afioga ma tagata ua fai ma ona sui i le lalolagi. O lea la, e faaalia lo tatou gauaʻi i le pule a Ieova e ala i le faaaloalo i tagata ua ia tofiaina, pe faatagaina ia faaauau pea ona pule iā i tatou. O se faaaʻoaʻoga afai tatou te fouvale i na tagata i lo tatou teena o a latou fautuaga ma faasaʻoga mai le Tusi Paia, ua tatou faatigā ai i le Atua. Ina ua muimui Isaraelu ma fouvale iā Mose, sa silasila Ieova i a latou gaoioiga e pei o loo fai tuusaʻo atu iā te ia.
9. Aiseā e tatou te faaaloalo ai i le pule e ala i lo tatou alolofa i uso a tagata? Ia faataʻitaʻi.
9 Tatou te faaalia foʻi le faaaloalo i le pule ona o le alolofa i o tatou uso a tagata. E faapefea? Seʻi mafaufau faapea o oe o se fitafita i se vaegaʻau. E faalagolago le taulau ma le faasaoina o le vaegaʻau i le felagolagomaʻi ma le usiusitaʻi o fitafita taʻitasi i taʻitaʻiʻau. Afai e te faavaivaia lenā faatulagaga e ala i le fouvale, e ono lamatia ai ou uso a fitafita uma. O le mea moni, ua matuā faatamaʻia le lalolagi e vaegaʻau a tagata i aso nei. Peitaʻi, o ʻautau a Ieova e na o mea lelei lava e latou te faia. E faitau selau ona taʻua le Atua i le Tusi Paia o “Ieova o ʻau.” (1 Samuelu 1:3) O ia o le Taʻitaʻi o le ʻautau matuā toʻatele ma malolosi o foafoaga agaga. I nisi taimi, e faatusaina ai e Ieova ana auauna i le lalolagi o se ʻautau. (Salamo 68:11; Esekielu 37:1-10) Afai la e tatou te fouvale i tagata ua tuu e Ieova e pule iā i tatou, pe e lē lamatia ai ea o tatou uso a fitafita faaleagaga ona o i tatou? Pe a fouvale la Kerisiano i toeaina tofia, e faapea foʻi ona pagatia ai isi o le faapotopotoga. (1 Korinito 12:14, 25, 26) Pe a fouvale se tamaitiiti, e pagatia ai le aiga atoa. Tatou te faaalia la le alofa i o tatou uso a tagata, e ala i le atiina aʻe o se agaga faaaloalo ma le felagolagomaʻi.
10, 11. E faapefea i le faanaunauga ina ia tatou maua ni aogā ona uunaʻia ai i tatou e usiusitaʻi i le pule?
10 E tatou te faaaloalo foʻi i le pule ona e tele aogā e tatou te maua ai. Pe a talosaga mai Ieova e tatou te faaaloalo i le pule, e masani lava ona ia taʻua aogā e oo iā i tatou ona o le faia faapea. O se faataʻitaʻiga, ua ia faatonuina le fanau ina ia usiusitaʻi i o latou mātua, ina ia ola umi ma manuia ai. (Teuteronome 5:16; Efeso 6:2, 3) Ua ia faatonuina foʻi i tatou ina ia faaaloalo i toeaina o le faapotopotoga, auā a leai, e afāina ai lo tatou itu faaleagaga. (Eperu 13:7, 17) Ua ia faatonuina foʻi i tatou ina ia usiusitaʻi i pule o i le lalolagi mo lo tatou lava puipuiga.
11 Pe e te lē ioe o le iloa o le māfuaaga e finagalo ai Ieova ina ia tatou usiusitaʻi, e fesoasoani iā i tatou e faaaloalo ai i le pule? Seʻi o tatou talanoaina pe e faapefea ona faaalia le usiusitaʻi i le pule i vala tāua e tolu o le olaga.
LE FAAALOALO I LE AIGA
12. O le ā le matafaioi ua tofia e Ieova i le tane ma le tamā o le aiga, ma e faapefea ona faatinoina e se tane?
12 Na faavaeina e Ieova le faatulagaga o le aiga. Ona o ia o le Atua maopoopo, ua ia faamaopoopoina ai le aiga ina ia sologa lelei. (1 Korinito 14:33) Ua ia tuuina mai i le tane ma le tamā le pule e avea ma ulu o le aiga. E faaalia e le tane le faaaloalo i lona Ulu o Keriso Iesu, i lona faaaʻoaʻo i le auala na faatino ai e Iesu lana pule i le faapotopotoga. (Efeso 5:23) E lē tatau la i le tane ona faatalalē i lana tiute tauave ae ia faatinoina faatamatane; e lē tatau ona pulepuletutū pe sauā, ae ia agaalofa, magafagafa ma agalelei. E na te manatuaina e faatapulaa lana pule, e lē sili atu i le pule a Ieova.
E faaaʻoaʻo se tamā Kerisiano i le auala ua faatino ai e Keriso lona tulaga ulu
13. E faapefea ona faatino e se avā ma se tinā lana matafaioi i le aiga ina ia faafiafia ai Ieova?
13 O le avā ma le tinā, e fai o ia ma fesoasoani i le tane, e lagolagosua iā te ia. Ua tuuina mai foʻi i le avā le pule i le aiga, auā o loo taʻua i le Tusi Paia “le tulafono [faatonuga] a lou tinā.” (Faataoto 1:8) Ae e maulalo ifo lana pule i le pule a le tane. E faaalia e se avā Kerisiano le faaaloalo i le pule a lana tane, i le fesoasoani iā te ia e faatino lona tulaga o le ulu i le aiga. E na te lē taʻufaatauvaaina lana tane, pe faaōleōle i ai, pe e fia pule foʻi iā te ia. Nai lo o lea, e felagolagomaʻi ma feoeoeaʻi o ia. Afai e lē fiafia o ia i faaiʻuga a le tane, e mafai ona faailoa atu ma le faaaloalo ona manatu, ae e gauaʻi pea i le tane. Afai e lē talitonu lana tane, e iai tulaga faigatā e tulaʻi mai ai, ae o lona gauaʻi pea, atonu e uunaʻia ai le tane e saʻili atu iā Ieova.
14. E faapefea ona faafiafiaina e le fanau o latou mātua ma Ieova?
14 E faafiafia e le fanau le finagalo o Ieova pe a usiusitaʻi i o latou tamā ma tinā. E taʻuleleia ai ma faafiafiaina ai foʻi o latou mātua. (Faataoto 10:1) E faatatau atu foʻi lenā taʻiala o le usiusitaʻi i fanau o aiga e toʻatasi le matua, auā e latou te iloa e sili atu ona manaʻomia e lo latou matua la latou lagolagosua. E matuā toʻafilemu ma olioli aiga o ē e faatino e sui uma o latou matafaioi ua tuuina mai e le Atua mo i latou. E viia ai Lē na faavaeina aiga uma, o Ieova le Atua.
LE FAAALOALO I LE FAAPOTOPOTOGA
15. (a) E faapefea ona tatou faaalia le faaaloalo i le pule a Ieova i le faapotopotoga? (e) O ā mataupu silisili e fesoasoani iā i tatou e usiusitaʻi ai i ē o taʻimua? (Tagaʻi i le pusa “ Ia Usiusitaʻi i Ē o Taʻimua iā te Outou.”)
15 Ua tofia e Ieova lona Alo e fai ma Pule o le faapotopotoga Kerisiano. (Kolose 1:13) Ae ua tofia e Iesu lana “pologa faamaoni ma le faautauta” e tausia manaʻoga faaleagaga o tagata o le Atua i le lalolagi. (Mataio 24:45-47) Ua avea le Vaega Pule o Molimau a Ieova ma “pologa faamaoni ma le faautauta.” E pei o le faapotopotoga Kerisiano i le uluaʻi senituri, ua maua foʻi e toeaina i aso nei faatonuga ma fautuaga mai le Vaega Pule, e tuusaʻo pe e ala mai i ona sui, e pei o ovasia femalagaaʻi. Afai e taʻitasi i tatou ma faaaloalo i le pule a toeaina Kerisiano, ua tatou usiusitaʻi la iā Ieova.
16. E faapefea ona tofia toeaina e le agaga paia?
16 E lē lelei atoatoa toeaina ma auauna o le faiva. E iai o latou vaivaiga, e pei foʻi o i tatou. Ae peitaʻi, o toeaina o “meaalofa i tagata,” ua tofia e fesoasoani i le faapotopotoga ina ia tumau ai ona malosi faaleagaga. (Efeso 4:8) Ua tofia toeaina e le agaga paia. (Galuega 20:28) E faapefea? E tatau i nei tane ona ausia muamua agavaa o loo tusia i le Afioga a le Atua lea e mai i lona agaga. (1 Timoteo 3:1-7, 12; Tito 1:5-9) E lē gata i lea, o toeaina o ē e iloiloina agavaa o se uso, e latou te tatalo faatauanau i le taʻitaʻiga a le agaga paia o Ieova.
17. Aiseā e fai ai ufiulu o fafine Kerisiano i nisi taimi i meafai a le faapotopotoga?
17 I le faapotopotoga, e iai taimi e lē avanoa ai se toeaina po o se auauna o le faiva e faia tiute e masani ona tofia atu iā i latou, e pei o le taʻimua i feiloaʻiga mo le talaʻiga. I na tulaga, e mafai e nisi uso ua papatiso ona faia lenā mea. Afai e leai se uso o avanoa, e mafai e se tuafafine Kerisiano ua agavaa ona faatino lenā manaʻoga. Peitaʻi, e tatau i se fafine ona fai sona ufiulu pe afai e na te faatinoina le tiute e masani ona tofia i se tane ua papatiso. * (1 Korinito 11:3-10) O lenei faatulagaga e lē taʻufaatauvaa ai fafine. Nai lo o lea, ua maua ai se avanoa e faaalia ai le faaaloalo i faatulagaga a Ieova mo le tulaga ulu i totonu o le aiga ma le faapotopotoga.
LE FAAALOALO I PULE O I LE LALOLAGI
18, 19. (a) E faapefea ona e faamatala mataupu silisili o loo taʻua i le Roma 13:1-7? (e) E faapefea ona faaalia lo tatou faaaloalo i pule o i le lalolagi?
18 E matuā utagia e Kerisiano moni mataupu silisili o loo i le Roma 13:1-7. (Faitau.) A o e faitauina lenā mau, o le a e iloa ai o “faipule silisili” e faasino atu i pule o malo. Po o le ā lava le umi e faataga ai e Ieova nei tagata e pule, ae e latou te faataunuuina ni matafaioi tāua, e latou te aumaia se tulaga maopoopo ma saunia auaunaga e moomia e tagata. Tatou te faaalia le faaaloalo i nei pule e ala i lo tatou usiusitaʻi i tulafono. Tatou te faamautinoa e totogi a tatou lafoga uma, e faatumuina ma le saʻo pepa e moomia e le malo, ma usiusitaʻi i tulafono uma e aafia ai i tatou, o o tatou aiga, o pisinisi ma meafaitino. Peitaʻi, tatou te lē gauaʻi atu i pule o i le lalolagi pe a faatonu i tatou e aua le usiusitaʻi i le Atua. Ae e tatou te tali atu e pei ona sa faia e le ʻauaposetolo: “E tatau ona matou usiusitaʻi i le Atua o le pule, nai lo o tagata.”
19 E faaalia foʻi lo tatou faaaloalo i pule o i le lalolagi e ala i a tatou amio. E iai taimi e tatou te feutagaʻi ai ma tagata o le malo. Na feutagaʻi foʻi le aposetolo o Paulo ma pule e pei o le Tupu o Herota Akeripa ma le Kovana o Feso. Na matuā lē lelei amio a na tagata, ae na talanoa faaaloalo i ai Paulo. (Galuega 26:2, 25) Tatou te mulimuli i le faaaʻoaʻoga a Paulo, e tusa pe tatou te talanoa i se tagata maualuga o le malo, po o se alii leoleo. E faapena foʻi ona faaaloalo talavou Kerisiano i o latou faiaʻoga i le aʻoga, o tagata aloaʻia ma tagata e faigaluega i le aʻoga. O lo tatou faaaloalo e lē faatapulaa na o ē e lagolagoina o tatou talitonuga; ae tatou te faaaloalo foʻi i ē e tetee mai i Molimau a Ieova. O le mea moni, e tatau ona mātau mai e tagata lē talitonu lo tatou faaaloalo.
20, 21. O ā ni faamanuiaga e maua ona o le faaaloalo tatau i le pule?
20 E lē tatau ona tatou musuā i le faaalia o le faaaloalo. Na tusi le aposetolo o Peteru: “Ia āva i ituaiga uma o tagata.” (1 Peteru 2:17) Afai e mātau mai e tagata lo tatou faaaloalo moni iā i latou, e matuā fiafia ai i latou. Ia manatua, ua seāseā ona toe faaalia lenei uiga. O lea la, o le faaalia o le faaaloalo o se tasi lea o auala e mulimuli ai i le poloaʻiga a Iesu e faapea: “Ia faapea foʻi ona susulu atu lo outou malamalama i luma o tagata, ina ia latou iloa a outou galuega lelei ma vivii atu ai i lo outou Tamā o i le lagi.”
21 Ua tosina mai i le malamalama faaleagaga tagata lotofaamaoni o i lenei lalolagi pogisa. O le mea lea, o le faaalia o le faaaloalo i le aiga, le faapotopotoga, ma i tulaga eseese i le lalolagi e ono tosina mai ai nisi ma uunaʻia i latou e savavali ma i tatou i le malamalama. Ioe, o se faamoemoe matagofie! Ae e tusa foʻi pe afai e lē tupu lenā mea, ae e iai le mea e mautinoa ai. O lo tatou faaaloalo i tagata, e faafiafia ai Ieova le Atua ma e fesoasoani ina ia tatou tumau ai i lona alofa. O le ā se isi taui e sili atu i lo o lenā?
^ pala. 17 O le mataupu i le Faaopoopoga “O le ā le Taimi e Fai ai le Ufiulu, ma Aiseā e Fai Ai?” o loo talanoa ai ni auala aogā e faatatau ai lenei mataupu silisili.


c: text/html

text:
-
O le tala a Alema, le o le atalii o Alema, le uluai faamasino ma le faamasino sili i le nuu o Nifae, ma o le faitaulaga sili foi i le Ekalesia. O se tala o le nofoaiga a faamasino, ma taua ma finauga i totonu o le nuu. Ma o se tala foi o se taua i le va o sa Nifaē ma sa Lamanā, e tusa ma le talafaamaumau a Alema, le uluai faamasino ma le faamasino sili.
-
Mataupu 1
Ua aoao atu e Neʼoa mataupu sese, faatu se ekalesia, amata le faafaitaulaga pepelo, ma fasioti Kitiona—Ua fasioti Neʼoa mo ana solitulafono—Ua sosolo le faafaitaulaga pepelo ma sauaga i totonu o le nuu—Ua tausi e faitaulaga i latou lava, ua tausi e le nuu e matitiva, ma ua manuia le Ekalesia. E tusa o le 91–88 T.L.M.
-
Mataupu 2
Ua saili Amiliki ia avea ma tupu ma ua teena e le leo o le nuu—Ua fai o ia ma tupu e i latou o e na mulimuli ia te ia—Ua sii taua mai sa Amilikī ia sa Nifaē ma ua faatoilaloina i latou e sa Nifaē—Ua aufaatasi autau a sa Lamanā ma sa Amilikī ma ua faatoilaloina—Ua fasioti e Alema Amiliki. E tusa o le 87 T.L.M.
-
Mataupu 3
Ua faailoga e sa Amilikī i latou lava e tusa ma le upu faaperofeta—Ua fetuuina sa Lamanā ona o lo latou fouvale—E aumai e tagata o latou lava malaia i o latou lava luga—Ua faatoilaloina e sa Nifaē se tasi autau a sa Lamanā. E tusa o le 87–86 T.L.M.
-
Mataupu 4
Ua papatiso e Alema le afe ma afe o tagata liliu mai—Ua ulu mai le amioletonu i le Ekalesia, ma ua taofia ai le alualu i luma o le Ekalesia—Ua tofia Nifaea e avea ma faamasino sili—O Alema, o ia o le faitaulaga sili, ua tuuina atu o ia lava i le auaunaga. E tusa o le 86–83 T.L.M.
-
O upu a Alema, le Faitaulaga Sili e tusa ma le faatulagaga paia a le Atua, sa tuuina atu i tagata i o latou aai ma nuu i le laueleele atoa.
-
Mataupu 5
Ina ia maua le olataga, e ao i tagata ona salamo ma tausi poloaiga, toe fanauina, faamama o latou ofu e ala i le toto o Keriso, faamaualalalo ma tafi ese mai ia te i latou lava le faamaualuga ma le mataua, ma fai galuega o le amiotonu—Ua fetalai mai le Leoleo Mamoe Lelei i ona tagata—O i latou o e e faia galuega leaga, o fanau ia a le tiapolo—Ua molimau mai Alema i le moni o lana mataupu ma poloai mai i tagata ia salamo—O le a tusia i le tusi o le ola igoa o e e amiotonu. E tusa o le 83 T.L.M.
-
Mataupu 6
Ua faamamaina le Ekalesia i Saraʼemila ma ua faatulaga maopoopo—Ua alu atu Alema i Kitiona e talai ai. E tusa o le 83 T.L.M.
-
O upu a Alema ia na ia tuuina atu i le nuu o Kitiona, e tusa ai ma lana lava talafaamaumau.
-
Mataupu 7
O le a fanau mai Keriso ia Maria—O le a ia tatalaina fusi o le oti ma tauave agasala a ona tagata—O i latou o e salamo, ma papatisoina, ma tausi i poloaiga o le a maua e i latou le ola e faavavau—E le mafai e se mea eleelea ona mautofi i le malo o le Atua—E manaomia le lotomaualalo, faatuatua, faamoemoe, ma le alofa mama. E tusa o le 83 T.L.M.
-
Mataupu 8
Ua talai ma papatiso atu Alema i Meleka—Ua teena o ia i Amonaea ma ua alu ese atu—Ua poloaiina o ia e le agelu ia toe foi atu ma alaga atu le salamo i le nuu—Ua talia o ia e Amoleka, ma ua la talai atu uma i Amonaea. E tusa o le 82 T.L.M.
-
O upu a Alema, ma upu foi a Amoleka, ia sa alaga atu i tagata o e sa i le laueleele o Amonaea. Ma ua lafoina foi i laua i le falepuipui, ma laveaiina e le mana faavavega o le Atua lea sa ia te i laua, e tusa ma le talafaamaumau a Alema.
-
Mataupu 9
Ua poloai atu Alema i tagata o Amonaea ia salamo—O le a alofa mutimutivale le Alii ia sa Lamanā i aso mulimuli—Afai e lafoai e sa Nifaē le malamalama, o le a faaumatia i latou e sa Lamanā—Ua lata ona afio mai o le Atalii o le Atua—O le a ia togiolaina i latou o e e salamo, ma papatisoina, ma faatuatua i lona suafa. E tusa o le 82 T.L.M.
-
Mataupu 10
O Liae o se e tupuga mai ia Manase—Ua tau mai e Amoleka le poloaiga a le agelu ia tausi o ia ia Alema—O tatalo a e amiotonu na faasaoina ai le nuu—Ua faataatitia e loia ma faamasino amioleaga le faavae o le faafanoga o le nuu. E tusa o le 82 T.L.M.
-
Mataupu 11
Ua faamatala mai le faatulagaga o tupe a sa Nifaē—Ua finau Amoleka ma Seseroma—O le a lē faaolaina e Keriso tagata ia latou agasala—E nao i latou o e mautofi i le malo o le lagi e faaolaina—O le a toetutu mai tagata uma lava i le ola pea—E lē toe i ai se oti pe a mavae le Toetutu. E tusa o le 82 T.L.M.
-
Mataupu 12
Ua finau Alema ma Seseroma—O mealilo a le Atua e nao i latou o e faamaoni e mafai ona faaali i ai—E faamasinoina tagata i o latou mafaufauga, talitonuga, upu, ma galuega—O le a mafatia e e amioleaga i se oti faaleagaga—O lenei olaga faaletino o se tulaga vaavaaia—O le fuafuaga o le togiolaina ua aumai ai le Toetutu, ma se faamagaloga o agasala, e ala i le faatuatua—O e e salamo e i ai ia i latou se aiā e maua ai le alofa mutimutivale e ala i le Atalii e Toatasi na Fanaua. E tusa o le 82 T.L.M.
-
Mataupu 13
E valaauina alii e avea ma faitaulaga sili ona o lo latou faatuatua tele ma a latou galuega lelei—E tatau ona latou aoao atu poloaiga—E faapaiaina i latou ma ulufale atu i le malologa o le Alii e ala i le amiotonu—O Mekisateko o se tasi o i latou ia—O loo talai atu e agelu tala fiafia i le laueleele atoa—O le a latou faaali mai le afio tonu mai o Keriso. E tusa o le 82 T.L.M.
-
Mataupu 14
Ua falepuipui ma sasaina Alema ma Amoleka—Ua susunu i le afi e na talitonu faatasi ma a latou tusitusiga paia—Ua talia e le Alii nei maturo i le mamalu—Ua vete ma pauu i lalo pa o le falepuipui—Ua laveaiina Alema ma Amoleka, ma ua fasiotia e na sauaina i laua. E tusa o le 82–81 T.L.M.
-
Mataupu 15
Ua o atu Alema ma Amoleka i Saitoma ma faatu ai se ekalesia—Ua faamaloloina e Alema o Seseroma, o lē ua auai i le Ekalesia—E toatele ua papatisoina, ma ua uluola le ekalesia—Ua o atu Alema ma Amoleka i Saraʼemila. E tusa o le 81 T.L.M.
-
Mataupu 16
Ua faaumatia e sa Lamanā le nuu o Amonaea—Ua taitai e Sorama sa Nifaē i le manumalo i luga o sa Lamanā—Ua talai atu e Alema ma Amoleka ma isi e toatele le afioga—Ua latou aoao atu a mavae Lona toetu mai o le a afio mai Keriso i sa Nifaē. E tusa o le 81–77 T.L.M.
-
O se tala i atalii o Mosaea, o e sa teena a latou aiā i le malo mo le afioga a le Atua, ma o aʼe i le laueleele o Nifae e talai atu ia sa Lamanā; o o latou mafatiaga ma laveaiga—e tusa ma le talafaamaumau a Alema.
-
Mataupu 17
Ua i ai i atalii o Mosaea le agaga o valoaga ma faaaliga—Ua latou o atu i o latou ala eseese e talai atu le afioga i sa Lamanā—Ua alu atu Amona i le laueleele o Isamaeli ma ua avea o se auauna a le Tupu o Lamonae—Ua laveai e Amona lafu a le tupu ma fasioti ona fili i vai o Sevusa. Fuaiupu 1–3
e tusa o le 77 T.L.M.
; fuaiupu 4
, e tusa o le 91–77 T.L.M.
; ma o fuaiupu 5–39
, e tusa o le 91 T.L.M.
-
Mataupu 18
Ua manatu le Tupu o Lamonae o Amona o le Agaga Silisili lea—Ua aoao e Amona le tupu e uiga i le Foafoaga, e uiga i mea e faia e le Atua i tagata, ma e uiga i le togiola e oo mai e ala mai ia Keriso—Ua talitonu Lamonae ma ua pau i le eleele e pei ua oti. E tusa o le 90 T.L.M.
-
Mataupu 19
Ua maua e Lamonae le malamalama o le ola faavavau ma ua vaai i le Togiola—Ua pauu lona auaiga i se tulaga lofituina, ma ua vaai le toatele i agelu—Ua faasaoina Amona i se ala faavavega—Ua ia papatisoina tagata e toatele ma faatu se ekalesia i totonu o i latou. E tusa o le 90 T.L.M.
-
Mataupu 20
Ua auina atu e le Alii Amona i Mitonae e laveai ona uso sa falepuipui—Ua feiloai Amona ma Lamonae ma le tamā o Lamonae, o le o le tupu i luga o le laueleele atoa—Ua faamalosi e Amona le tupu matua ia faataga mai le tatalaina o ona uso. E tusa o le 90 T.L.M.
-
O se tala o le talaiga a Arona, ma Muloki, ma o laua uso, i sa Lamanā.
-
Mataupu 21
Ua aoaoina e Arona sa Amalekā e uiga ia Keriso ma lana togiola—Ua falepuipui Arona ma ona uso i Mitonae—Ina ua mavae le laveaiina o i latou, ua latou aoao atu i sunako ma faaliliu tagata e toatele—Ua tuu atu e Lamonae le saolotoga faalelotu i tagata i le laueleele o Isamaeli. E tusa o le 90–77 T.L.M.
-
Mataupu 22
Ua aoao e Arona le tamā o Lamonae e uiga i le Foafoaga, le pau o Atamu, ma le fuafuaga o le togiola e ala ia Keriso—Ua liliu le tupu ma lona auaiga atoa—Ua faamatala mai le vaevaega o le laueleele i le va o sa Nifaē ma sa Lamanā. E tusa o le 90–77 T.L.M.
-
Mataupu 23
Ua folafola atu le saolotoga faalelotu—Ua faaliliuina sa Lamanā i laueleele ma aai e fitu—Ua latou taua i latou lava o Aneti-Nifae-Liae ma ua tatala mai le fetuu—Ua tetee e sa Amalekā ma sa Amulonā le upumoni. E tusa o le 90–77 T.L.M.
-
Mataupu 24
Ua o mai sa Lamanā e faasaga i tagata o le Atua—Ua olioli sa Aneti-Nifae-Liae ia Keriso ma ua asiasi mai agelu ia te i latou—Ua latou filifili e mafatia i le oti nai lo le puipuia o i latou lava—Ua faaliliuina isi sa Lamanā e toatele. E tusa o le 90–77 T.L.M.
-
Mataupu 25
Ua sosolo osofaiga a sa Lamanā—Ua fano fanau a faitaulaga a Noa e pei ona sa valoia e Apinati—E toatele sa Lamanā ua liliu ma aufaatasi ma le nuu o Aneti-Nifae-Liae—Ua latou talitonu ia Keriso ma tausi i le tulafono a Mose. E tusa o le 90–77 T.L.M.
-
Mataupu 26
Ua olioli Amona i le Alii—E faamalosi e le Alii e faamaoni ma tuuina mai ia te i latou le malamalama—O le faatuatua e mafai ai e tagata ona aumaia le afe ma afe o agaga i le salamo—Ua i ai i le Atua le mana uma ma ua ia silafia mea uma. E tusa o le 90–77 T.L.M.
-
Mataupu 27
Ua poloaiina e le Alii Amona e taitai atu le nuu o Aneti-Nifae-Liae i le saogalemu—Ina ua feiloai ma Alema, sa alu uma le malosi o Amona i lona olioli tele—Ua tuu mai e sa Nifaē i le nuu o Aneti-Nifae-Liae le laueleele o Seasona—Ua taua i latou o le nuu o Amona. E tusa o le 90–77 T.L.M.
-
Mataupu 28
Ua faatoilaloina sa Lamanā i se taua matautia tele—Ua fasiotia le tai sefulu o afe—Ua tuu e amioleaga i se tulaga o le malaia e le gata; e maua e e amiotonu se fiafia e le gata. E tusa o le 77–76 T.L.M.
-
Mataupu 29
Ua manao Alema e talai atu le salamo ma le finafinau tele faaagelu—Ua tuuina mai e le Alii faiaoga mo atunuu uma—Ua mitamita Alema i le galuega a le Alii ma le manuia o le galuega a Amona ma ona uso. E tusa o le 76 T.L.M.
-
Mataupu 30
Ua faatauemu ia Keriso, le Togiola, ma le agaga o valoaga, Koriʼoa le Aneti-Keriso—Ua ia aoao atu ua leai se Atua, leai se pau o le tagata, leai se faasalaga mo le agasala, ma ua leai se Keriso—Ua molimau atu Alema o le a afio mai Keriso ma ua faaali mai i mea uma o loo i ai se Atua—Ua manao mai Koriʼoa i se faailoga ma ua taia o ia i le gugu—Sa alu ane le tiapolo ia Koriʼoa e pei o se agelu ma aoao ia te ia mea e fai atu ai—Ua solia Koriʼoa i lalo ma ua oti. E tusa o le 76–74 T.L.M.
-
Mataupu 31
Ua taitai e Alema se misiona e toe aumai sa Soramā ua liliuese—Ua teena e sa Soramā Keriso, ua talitonu i se manatu sese e uiga i le filifilia, ma ua tapuai atu i ni tatalo taulotu—Ua faatumulia faifeautalai i le Agaga Paia—Ua tofatumoanaina o latou puapuaga i le olioli ia Keriso. E tusa o le 74 T.L.M.
-
Mataupu 32
Ua aoao atu Alema i e matitiva o e na faalotomaualalaloina e o latou puapuaga—O le faatuatua o le faamoemoe lea i mea e le vaaia a ua moni—Ua molimau atu Alema e auauna mai agelu i tane, fafine, ma tamaiti—Ua faatusa e Alema le afioga i se fatu—E ao ina toto ma tausia—Ona tupu lea ma avea ma laau e tau mai ai le fua o le ola e faavavau. E tusa o le 74 T.L.M.
-
Mataupu 33
Ua aoao mai Senosa e tatau i tagata ona tatalo ma tapuai atu i mea uma, ma e liliu ese faasalaga ona o le Alo—Ua aoao mai Senoka e tuuina mai le alofa mutimutivale ona o le Alo—Sa sii i luga e Mose i le vao se faatusa o le Alo o le Atua. E tusa o le 74 T.L.M.
-
Mataupu 34
Ua molimau Amoleka ua i ai ia Keriso le afioga mo le olataga—A le faia se togiola, o le a fano tagata uma—Ua faasino atu le tulafono atoa a Mose i le taulaga a le Alo o le Atua—Ua faavae le fuafuaga faavavau o le togiolaina i le faatuatua ma le salamo—Ia tatalo mo faamanuiaga faaletino ma faaleagaga—O le olaga lenei o le taimi lea mo tagata e sauni ai e feiloai ma le Atua—Ia galueaiina lou olataga ma le matau i luma o le Atua. E tusa o le 74 T.L.M.
-
Mataupu 35
Ua faaumatia e le talaiga o le afioga le atamai o sa Soramā—Ua latou tutuli ese i latou o e na liliu, o e na o atu loa aufaatasi ma le nuu o Amona i Season—Ua faanoanoa Alema ona o le amioleaga o le nuu. E tusa o le 74 T.L.M.
-
O poloaiga a Alema i lona atalii o Helamana.
-
Mataupu 36
Ua molimau atu Alema ia Helamana e uiga i lona liliu mai ina ua mavae ona ia vaai i se agelu—Sa mafatia o ia i tiga o se agaga ua faasalaina; sa valaau atu o ia i le suafa o Iesu, ma faapea ona fanauina ai o ia i la le Atua—Ua faatumulia lona agaga i le olioli logomalie—Ua vaai o ia i au agelu o loo vivii atu i le Atua—E toatele e na liliu mai ua totofo ma vaai e pei ona ia tofo ma vaai. E tusa o le 74 T.L.M.
-
Mataupu 37
Ua faasaosaoina papatusi apamemea ma isi tusitusiga paia e aumai ai agaga i le olataga—Sa faaumatia sa Iaretō ona o lo latou amioleaga—E ao ina taofia a latou tautoga ma feagaiga faalilolilo mai tagata—Filifili faatasi ma le Alii i mea uma e te faia—E pei ona sa taitaia sa Nifaē e le Liahona, e faapea foi ona taitai atu o tagata e le afioga a Keriso i le ola e faavavau. E tusa o le 74 T.L.M.
-
O poloaiga a Alema i lona atalii o Sepulona.
-
Mataupu 38
Sa sauaina Sepulona ona o le amiotonu—Ua ia Keriso le olataga, o le o le ola ma le malamalama o le lalolagi—Ia pulea ou tuinanau uma. E tusa o le 74 T.L.M.
-
O poloaiga a Alema i lona atalii o Korianetona.
-
Mataupu 39
O le agasala o le feuiai o se mea inosia—O agasala a Korianetona ua taofia ai sa Soramā mai le taliaina o le afioga—O le togiola a Keriso e alu i tua i le faaolaina o e faamaoni na muamua mai ai. E tusa o le 74 T.L.M.
-
Mataupu 40
Ua aumai e Keriso le toetutu o tagata uma—O tagata amiotonu ua oti e o i le parataiso ae o e ua amioleaga e o i le pogisa i fafo e faatalitali ai le aso o lo latou toetutu—O le a toefuatai mea uma lava i o latou tino tatau ai ma atoatoa i le Toetutu. E tusa o le 74 T.L.M.
-
Mataupu 41
I le Toetutu o le a tutulai mai tagata i se tulaga o le fiafia e le gata po o le pagatia e le gata—E lei avea lava le amioleaga ma fiafia—O tagata faaletino e aunoa ma le Atua i le lalolagi—E toe maua e tagata taitoatasi i le toefuataiga uiga ma amioga na ia te ia i le olaga faaletino. E tusa o le 74 T.L.M.
-
Mataupu 42
O le olaga faaletino o se taimi vaavaaia e mafai ai e le tagata ona salamo ma auauna atu ai i le Atua—O le Pau na oo mai ai le oti faaletino ma le oti faaleagaga i tagata uma—E oo mai le togiola e ala i le salamo—O le Atua lava ia e togiola mo agasala a le lalolagi—O le alofa mutimutivale e mo i latou o e e salamo—O isi tagata uma o le a i lalo o le faamasinotonu o le Atua—E oo mai le alofa mutimutivale ona o le Togiola—Ua nao e ua salamo faamaoni e faaolaina. E tusa o le 74 T.L.M.
-
Mataupu 43
Ua talai atu e Alema ma ona atalii le afioga—Ua avea sa Soramā ma isi tagata faatuiese o sa Nifaē ma ni sa Lamanā—Ua o mai sa Lamanā e faasaga ia sa Nifaē i le taua—Ua faaauupega e Moronae sa Nifaē i ofutau puipui—Ua faaali e le Alii ia Alema le fuafuaga a sa Lamanā—Ua puipui e sa Nifaē o latou fale, saolotoga, aiga, ma la latou tapuaiga—Ua siomia sa Lamanā e autau a Moronae ma Liae. E tusa o le 74 T.L.M.
-
Mataupu 44
Ua faatonu atu Moronae ia sa Lamanā ia latou faia se feagaiga o le filemu a leai o le a faaumatia i latou—Ua teena e Seraʼemina le ofo, ma ua toe fai le taua—Ua faatoilalo e autau a Moronae sa Lamanā. E tusa o le 74–73 T.L.M.
-
O le tala i le nuu o Nifae, ma a latou taua ma a latou faatuiesega, i aso o Helamana, e tusa ai ma le talafaamaumau a Helamana, lea sa ia tausia i ona aso.
-
Mataupu 45
Ua talitonu Helamana i upu a Alema—Ua valoia e Alema le faafanoga o sa Nifaē—Ua ia faamanuia ma fetuu le laueleele—Atonu na aveina ae Alema e le Agaga, e pei lava o Mose—Ua tutupu tele faatuiesega i le Ekalesia. E tusa o le 73 T.L.M.
-
Mataupu 46
Ua faufauleaga Amalekia ia avea ma tupu—Ua sisi ae e Moronae le tagavai o le saolotoga—Ua ia tomatauina le nuu ia puipui la latou tapuaiga—O e ua talitonu faamaoni ua taua o Kerisiano—O le a faasaoina se toe vaega o Iosefa—Ua sosola Amalekia ma e faatuiese i le laueleele o Nifae—O i latou o e e le lagolagoina le faamoemoe o le saolotoga o le a fasiotia. E tusa o le 73–72 T.L.M.
-
Mataupu 47
Ua faaaoga e Amalekia le taufaalata, le fasioti tagata, ma fuafuaga faalilolilo ia avea ai ma tupu o sa Lamanā—O tagata faatuiese o sa Nifaē ua sili atu ona amioleaga ma feai nai lo sa Lamanā. E tusa o le 72 T.L.M.
-
Mataupu 48
Ua faaoso e Amalekia sa Lamanā e faasaga ia sa Nifaē—Ua saunia e Moronae ona tagata e puipui le faamoemoe o Kerisiano—Ua olioli o ia i le filifiliga saoloto ma le saolotoga ma o ia o se tagata malosi o le Atua. E tusa o le 72 T.L.M.
-
Mataupu 49
Ua le mafai e le osofaiga a sa Lamanā ona faatoilalo aai tuiolo o Amonaea ma Noa—Ua upuleaga e Amalekia le Atua ma ua tauto na te inuina le toto o Moronae—Ua faaauau e Helamana ma ona uso ona faamalosi le Ekalesia. E tusa o le 72 T.L.M.
-
Mataupu 50
Ua tuiolo e Moronae laueleele o sa Nifaē—Ua latou fausia ni aai fou e tele—E pauu ifo taua ma faafanoga i luga o sa Nifaē i aso o lo latou amioleaga ma fai mea inosia—Ua faatoilaloina Morianetona ma ana tagata faatuiese e Teanekuma—Ua maliu Nifaea, ma ua nofo lona atalii o Paorana i le nofoa-faamasino. E tusa o le 72–67 T.L.M.
-
Mataupu 51
Ua saili tagata-tupu e sui le tulafono ma faatu se tupu—Ua lagolagoina Paorana ma tagata-saoloto e le leo o le nuu—Ua faamalosi e Moronae tagata-tupu ia latou puipui lo latou atunuu a leai o le a fasioti i latou—Ua maua e Amalekia ma sa Lamanā le tele o aai tuiolo—Ua faatoilalo e Teanekuma osofaiga a sa Lamanā ma fasioti Amalekia i lona faleie. E tusa o le 67–66 T.L.M.
-
Mataupu 52
Ua sui Amorona ia Amalekia i le avea ma tupu o sa Lamanā—Ua taitai e Moronae, Teanekuma, ma Liae, sa Nifaē i se taua manumalo e faasaga ia sa Lamanā—Ua toe maua mai le aai o Moleka, ma ua fasiotia Iakopo le sa Soramā. E tusa o le 66–64 T.L.M.
-
Mataupu 53
Ua faaaoga pagotā sa Lamanā e tuiolo le aai o Nuumau—O faatuiesega i totonu o sa Nifaē ua oo ai manumalo ia sa Lamanā—Ua taitai Helamana i atalii talavou e lua afe o le nuu o Amona. E tusa o le 64–63 T.L.M.
-
Mataupu 54
Ua feutagai Amorona ma Moronae mo le fesuiaiga o pagota—Ua faatonu atu Moronae ia sa Lamanā ia o ese ma tuu a latou osofaiga fasioti tagata—Ua faatonu mai Amorona ia sa Nifaē ia tuu i lalo a latou auupega ma ia tuu atu i latou lava i le pulega a sa Lamanā. E tusa o le 63 T.L.M.
-
Mataupu 55
Ua musu Moronae e faafesuiai pagota—Ua faalata leoleo sa Lamanā ia onana, ma ua tatala saoloto pagota sa Nifaē—Ua ave le aai o Kita e aunoa ma se totomasaa. E tusa o le 63–62 T.L.M.
-
Mataupu 56
Ua auina atu e Helamana se tusi ia Moronae, ua faamatala atu ai le tulaga o le taua ma sa Lamanā—Ua maua e Anetipa ma Helamana se manumalo tele ia sa Lamanā—Ua tau atalii talavou e lua afe a Helamana ma se mana faavavega, ma ua leai se tasi o i latou ua fasiotia. Fuaiupu 1
, e tusa o le 62 T.L.M.
; fuaiupu 2–19
, e tusa o le 66 T.L.M.
; ma fuaiupu 20–57
, e tusa o le 65–64 T.L.M.
-
Mataupu 57
Ua faamatala mai e Helamana le aveina o Anetipara ma le toilalo ma le puipuiga mulimuli ane ai o Kumenae—Ua tau ma le totoa lana autalavou sa Amonā; ua manunua uma, ae ua leai se tasi na fasiotia—Ua lipoti mai e Kita le fasiotiga ma le sosolaga o pagota sa Lamanā. E tusa o le 63 T.L.M.
-
Mataupu 58
Ua maua e Helamana, Kita, ma Teominea le aai o Maneti i se togafiti—Ua tuumuli sa Lamanā—Ua faasaoina atalii o le nuu o Amona ao latou tutu mausali i le puipuiga o lo latou saolotoga ma lo latou faatuatuaga. E tusa o le 63–62 T.L.M.
-
Mataupu 59
Ua talosaga atu Moronae ia Paorana ia faamalosia le autau a Helamana—Ua ave e sa Lamanā le aai o Nifaea—Ua ita Moronae i le malo. E tusa o le 62 T.L.M.
-
Mataupu 60
Ua muimui atu Moronae ia Paorana e uiga i le faatamala o le malo i autau—E tuu e le Alii tagata amiotonu ia fasiotia—E ao ia sa Nifaē ona faaaoga lo latou malosi ma mea e laveai ai i latou lava mai i o latou fili—Ua faamatau atu Moronae e alu atu e tau faasaga i le malo vagana ai ua tuuina mai se fesoasoani i ana autau. E tusa o le 62 T.L.M.
-
Mataupu 61
Ua tau atu e Paorana ia Moronae e uiga i le faatuiesega ma le fouvalega e faasaga i le malo—Ua ave e tagata-tupu Saraʼemila ma ua aufaatasi ma sa Lamanā—Ua talosaga mai Paorana mo se fesoasoani faaleautau e faasaga i e ua fouvale. E tusa o le 62 T.L.M.
-
Mataupu 62
Ua savali atu Moronae e fesoasoani ia Paorana i le laueleele o Kitiona—Ua fasiotia tagata-tupu o e na mumusu e puipui lo latou atunuu—Ua toe ave e Paorana ma Moronae le aai o Nifaea—E toatele sa Lamanā ua aufaatasi ma le nuu o Amona—Ua fasioti e Teanekuma o Amorona ma ua fasiotia ai foi o ia—Ua tulia sa Lamanā mai le laueleele, ma ua faatuina le filemu—Ua toe foi atu Helamana i le auaunaga ma atiae le Ekalesia. E tusa o le 62–57 T.L.M.
-
Mataupu 63
-
Ua ave e Sepulona le tausiga o talafaamaumau ae mulimuli ane ave e Helamana—Ua malaga atu le toatele o sa Nifaē i le laueleele i matu—Ua fau e Hakota ni vaa, ia na folau atu i le sami i sisifo—Ua faatoilalo e Moronaea sa Lamanā i le taua. E tusa o le 56–52 T.L.M.

robotstxt: allowed

filter: keep


text:
LESONA 11
Aiseā e Matou te Auai ai i Fonotaga Tetele?
Aiseā e foliga fiafia ai nei tagata? O loo latou auai i se tasi o a matou fonotaga. I le pei o auauna a le Atua i aso ua mavae, o ē na faatonuina ia faapotopoto faatolu i le tausaga, e matou te tulimataʻi foʻi e faapotopoto faatasi i vaega toʻatele. (Teuteronome 16:16) I tausaga taʻitasi, e tolu a matou faatasiga tetele: e lua fonotaga matagaluega e taʻitasi aso, ma se tauaofiaga itumalo e tolu aso. E faapefea ona aogā iā i matou nei faatasiga?
E faamalosia ai lo matou ʻauuso Kerisiano. E pei ona sa olioli tagata Isaraelu e vivii atu iā Ieova “i totonu o faapotopotoga,” e matou te fiafia foʻi e tapuaʻi faatasi atu iā te ia i faatasiga faapitoa. (Salamo 26:12; 111:1) O nei faatasiga e maua ai avanoa e feiloaʻi ma faatasitasi ai ma Molimau mai i isi faapotopotoga pe mai i isi atunuu. I le aoauli, e matou te aai fiafia faatasi i le nofoaga o loo faia ai le fonotaga, ma maua atili ai se siʻomaga faaleuō i nei faatasiga faaleagaga. (Galuega 2:42) I na fonotaga tetele e matou te tofo ai i le alofa, lea e autasia ai lo matou “ʻauuso atoa” i le lalolagi.
E fesoasoani e matou te agaʻigaʻi ai i luma faaleagaga. Sa maua foʻi e tagata Isaraelu aogā e ala i le “malamalama i upu” o le Tusi Paia na faamatala atu iā i latou. (Neemia 8:8, 12) E matou te talisapaia foʻi faatonuga mai i le Tusi Paia e maua mai i a matou fonotaga. O polokalame taʻitasi e faavae mai i se matua faale-Tusi Paia. E ala mai i lauga mananaia, lauga faasolo ma le toe faaataina o mea moni na tutupu, e matou te aʻoaʻoina ai le auala e fai ai le finagalo o le Atua i o matou olaga. E faalaeiauina i matou pe a faalogo atu i tala i mea na tutupu, i ē na taulau i le onosaia o le luʻi o le avea o ni Kerisiano i nei taimi faigatā. I tauaofiaga itumalo, o tala faatino e atili ai ona moni iā i matou tala o le Tusi Paia, ma matou aʻoaʻoina ai lesona aogā. E faia i fonotaga uma se papatisoga mo ē e mananaʻo e faailoga lo latou tuuina atu i le Atua.
Aiseā e avea ai fonotaga o ni taimi fiafia?
E mafai faapefea ona e maua aogā i le auai i se fonotaga?


text:
LE MANATU O LE TUSI PAIA
Popole
E lua ituaiga popole. E iai le popole lelei, ae e iai foʻi le popole e lē lelei. Ua fesoasoani mai le Tusi Paia ina ia tatou iloa na ituaiga popole.
Po o se faalogona masani le popole?
LE TULAGA MONI
O le popole e aofia ai faalogona atugalu, lē toʻa pe atuatuvale. Talu ai o loo tatou ola i se lalolagi e lē mautonu, o so o se tasi lava la o i tatou e iai taimi e lofitūina ai i lagona popole.
LE MANATU O LE TUSI PAIA
Na tusi le tupu o Tavita: “O le ā le umi ou te popole ai, e faanoanoa ai loʻu loto i le aso atoa?” (Salamo 13:2, NWT) O le ā na fesoasoani iā Tavita e onosaia ai lona popole? Sa ia faailoa atu i le Atua mea uma o i lona loto e ala i le tatalo, ma faatuatua atoatoa i le alofa faamaoni o le Atua. (Salamo 13:5; 62:8) Ua valaaulia foʻi i tatou e le Atua ia tuu atu o tatou popolega iā te ia. Ua faapea mai i le 1 Peteru 5:7: “Ia taʻu atu o outou popolega uma iā te ia, auā o loo manatu mamafa mai o ia iā te outou.”
Peitaʻi, e iai mea e mafai ona tatou faia ina ia faaitiitia ai le popole. O se faataʻitaʻiga, ina ua ʻpopole Paulo i faapotopotoga uma,’ sa taumafai malosi o ia e faamāfanafana ma faalaeiau i latou sa popole i ai. (2 Korinito 11:28) Sa aogā lona popole, auā na uunaʻia ai o ia e avatu le fesoasoani manaʻomia. E faapena foʻi i tatou, e mafai ona avea lo tatou popole o se itu lelei. Ae o le lē popole ma le lē ano, e atagia atu ai le lē manatu mamafa.—Faataoto 17:17.
“Ia vaavaai ma le naunau e lē gata i au lava mea, ae i mea foʻi e lelei ai isi.”—Filipi 2:4.
E faapefea ona e taulima le soona popole?
LE TULAGA MONI
E ono popole tagata i mea sesē sa latou faia i taimi ua teʻa, pe popole e faatatau i le lumanaʻi po o tupe. *
LE MANATU O LE TUSI PAIA
Popole i mea sesē i taimi ua teʻa: A o leʻi avea ma Kerisiano, o nisi i le uluaʻi senituri sa avea ma ē e onanā, taufaavalea, faitaaga, ma gāoi. (1 Korinito 6:9-11) Nai lo o le mafaufau pea i mea na latou faia, sa suia o latou ala ma faatuatua i le tele o le alofa mutimutivale o le Atua, lea ua ia faailoa mai ma le lotomalie. Ua taʻua i le Salamo 130:4: “O oe lava [le Atua] e te faamagaloina agasala.”
Popole mo le aso a taeao: Na fetalai Iesu: “Aua neʻi outou popole mo le aso a taeao, auā e iai foʻi popolega o le aso a taeao.” (Mataio 6:25, 34) O le ā le uiga o lana fetalaiga? Ia taulaʻi atu i popolega o le asō. Aua le faateleina popolega o le asō e ala i le mafaufau fua i popolega o le aso a taeao, auā e ono sesē ai le mafaufau ma faia ai ni faaiʻuga faatopelau. Ia manatua foʻi, o le tele o mea e tatou te popole ai, atonu e lē o mea moni na e tutupu.
Popole i tupe: Na tatalo se tane atamai: “Ia aua neʻi oʻu matuā mativa po o ou te matuā tamaoaiga.” (Faataoto 30:8) Nai lo lea, sa ia saʻilia le lotomalie, o se faalogona e maua ai le finagalo malie o le Atua. Ua taʻua i le Eperu 13:5: “Ia aunoa o outou olaga ma le manaʻo tele i tupe, a ia outou lotomalilie i mea ua iai iā te outou. Auā na fetalai o ia [le Atua]: ʻOu te lē tuua lava oe, ma ou te lē tuulafoaʻia lava oe.’” O tupe e alu alu uma, ae e lē taitai ona tuulafoaʻia e le Atua i latou e faatuatua iā te ia, ma ola i se olaga faigofie.
“Ou te leʻi iloa lava se tagata amiotonu ua tuulafoaʻiina, po o ana fanau o ʻaisi mo ni meaʻai.”—Salamo 37:25.
Po o le a iai se taimi e tatou te lē toe popole ai?
TALA A TAGATA
I se mataupu i le nusipepa The Guardian i le 2008, na taʻua ai e se tusitala e igoa iā Harriet Green: “Ua tatou ulu atu nei i se laasaga fou o le popole.” I le 2014, na taʻua ai e Patrick O’Connor i le mekasini The Wall Street Journal: “Ua matuā faatupulaʻia le popole o tagata Amerika.”
LE MANATU O LE TUSI PAIA
Ua taʻua i le Faataoto 12:25: “O popolega i le loto o le tagata e faavaivai ai le loto, a o tala lelei e olioli ai le loto.” O le “tala lelei” sili e maua i le tala lelei o le malo o le Atua. (Mataio 24:14) Ua lē o toe umi ona faia lea e lenā Malo, o le pulega a le Atua, le mea e lē mafai ona tatou faia, o le aveesea lea o popolega uma e ala i le liaʻi ese o pogai autū o le popole, e aofia ai maʻi ma le oti. Ua faapea mai le Faaaliga 21:4: ʻE soloiesea foʻi e le Atua loimata uma i o latou mata, e lē toe iai se oti, po o se faanoanoa, po o se tagiauē, e lē toe iai foʻi se tigā.’
“Tau ina ia faatutumuina outou i le olioli uma ma le filemu e le Atua e aumaia ai le faamoemoe ona ua outou talitonu.”—Roma 15:13.
^ pala. 10 Mo tagata o loo aafia i maʻi e māfua ona o le popole, atonu o se mea atamai le vaai o se fomaʻi. E lē o fautuaina e le Ala Mai! se togafitiga patino.
Faitau Atili
Po o le Finagalo Lea o le Atua?
Atonu e te taumānatu pe aiseā ua tele ai faafitauli i aso nei. Pe e te silafia ua faailoa mai i le Tusi Paia o le a iai ni suiga lelei i le lumanaʻi ma o le a e maua ai ni aogā?


text:
Na Valaauina Mai i le Pōuliuli
“Na valaauina outou [e Ieova] mai i le pōuliuli i lona malamalama ofoofogia.”
PESE: 95, 74
1. Faamatala mea na tutupu ina ua faatafunaina Ierusalema.
I LE 607 T.L.M., na osofaʻia ai le aai o Ierusalema e le ʻautau tele a Papelonia i lalo o le taʻitaʻiga a le tupu o Nepukanesa II. E tusa ai ma le tele o le toto na faamasaaina, ua taʻua i le Tusi Paia: “Na fasiotia [e Nepukanesa] o latou tauleleʻa i le pelu i le fale o lo latou malumalu, e leʻi alofa mutimutivale o ia i le tauleʻaleʻa po o le taupou, o le tagata matua po o lē e ulusinā. . . . Ua ia susunuina le fale o le Atua moni, ma lepeti le pā o Ierusalema; ua latou susunuina foʻi i le afi o ʻolo uma e nonofo ai ma mea matagofie uma, ina ia faatamaʻia ai mea uma lava.”
2. O le ā le lapataʻiga na avatu e Ieova, ma o le ā o le a oo i tagata Iutaia?
2 Sa lē tatau ona faateʻia tagata o le aai ina ua faatafunaina Ierusalema. I le tele o tausaga, na lapataʻia ai e perofeta a le Atua tagata Iutaia afai e faaauau ona latou teena le Tulafono a le Atua, o le a osofaʻia i latou e Papelonia. E toʻatele tagata Iutaia o le a fasiotia i le pelu, ma o so o se tasi e sao mai ai, atonu o le a faaaunuua i Papelonia i lona olaga atoa. (Iere. 15:2) Sa faapeʻī le olaga o ē na faaaunuua? Pe e iai se mea na tupu i Kerisiano e talitutusa ma le faaaunuua i Papelonia? Pe afai e iai, o anafea na tupu ai?
LE OLAGA A O FAAAUNUUA
3. Na faapefea ona ese le tulaga o ē na faaaunuua i Papelonia, mai i le tulaga o Isaraelu a o nofo pologa i Aikupito?
3 Na taunuu moni mea na valoia e perofeta. E ala iā Ieremia, sa faailoa atu e Ieova i ē o le a faaaunuua ia talia lo latou tulaga fou ma faaaogā tatau. Na fetalai o ia: “Ia outou fau fale [i Papelonia] ma nonofo ai, ma ia totō togālaau ma aai i o latou fua. Ia outou saʻili foʻi i le filemu o le aai na ou ave faapagota i ai outou, ma ia tatalo iā Ieova mo le aai, auā o lona filemu e tou te filemu ai foʻi.” (Iere. 29:5, 7) O ē na gauaʻi i le finagalo o le Atua, na ola i ni olaga masani a o iai i Papelonia. Na faataga e ē na ave faapagotaina i latou, ina ia taulima e i latou lava le tele o a latou mataupufai. Na saʻoloto ona latou feoaʻi solo i totonu o le atunuu. Sa avea Papelonia ma taulaʻiga o fefaatauaʻiga ma faiga faapisinisi i le lalolagi i aso anamua. Ua iloa mai i tusitusiga na maua mai i toegamea, e toʻatele tagata Iutaia na lelei i le fefaatauaʻiga o oloa, a o isi na avea o ni tufuga tomai i le faia o mea eseese. O nisi tagata Iutaia sa lelei lo latou tamaoaiga. Na matuā ese lava la le tulaga o ē na faaaunuua i Papelonia, mai i le tulaga o tagata Isaraelu a o nofo pologa i Aikupito i senituri na muamua atu.
4. E ese mai i tagata Isaraelu na fouvale, o ai isi na aafia i le faaaunuua ai i Papelonia, ma aiseā na lē mafai ai ona latou faatino le tele o mea na manaʻomia mai i le Tulafono?
4 E ui na tausia manaʻoga faaletino o tagata Iutaia na faaaunuua, ae faapefea o latou manaʻoga faaleagaga? Ua faatafunaina le malumalu o Ieova ma le fata faitaulaga, ma ua lē toe maopoopo le faatinoina o le faiva faaositaulaga. Na aofia ai i ē na faaaunuua, nisi o auauna faamaoni a le Atua e leʻi tatau ona faasalaina, peitaʻi na saisaitia faatasi i latou ma isi tagata uma o le nuu. E ui i lea, na latou faia le mea e gata ai lo latou mafai ina ia tausia le Tulafono a le Atua. O se faataʻitaʻiga, a o iai i Papelonia Tanielu ma ana aumea e toʻatolu, o Sataraka, Mesako, ma Apeteniko, na latou taumamao mai i meaʻai na faasā ona aai ai tagata Iutaia. E tatou te iloa foʻi na tatalo e lē aunoa Tanielu i le Atua. (Tani. 1:8; 6:10) Peitaʻi, e lē o mea uma na manaʻomia mai i le Tulafono, na mafai ona faatino e tagata Iutaia e matataʻu i le Atua, ona na pulea i latou e se malo faapaupau.
5. O le ā le faamoemoe na folafola atu e Ieova i ona tagata, ma aiseā e mataʻina ai lenā folafolaga?
5 Po o le a mafai ona toe tapuaʻi atu tagata Isaraelu i le Atua i se auala atoatoa e na te taliaina mai? I lenā taimi, e foliga mai sa lē mafai ona tupu lenā mea. E lē faasaʻolotoina e Papelonia tagata e latou te aveina faapagota. E ui i lea, e leai se mea e faigatā iā Ieova le Atua. Na ia folafola atu o le a faasaʻolotoina ona tagata, ma o le mea lenā na tupu. E leai se folafolaga a le Atua e lē taunuu.
PE NA SAISAITIA KERISIANO I PAPELONIA?
6, 7. Aiseā ua tatau ai ona toe fetuunaʻi lo tatou malamalamaga e faatatau i le saisaitia o Kerisiano i Papelonia?
6 Pe na iai se taimi na oo ai Kerisiano i se tulaga e talitutusa ma le faaaunuua o tagata Iutaia i Papelonia? O le tele o tausaga na taʻua ai i lenei lomiga, na amata ona saisaitia auauna a le Atua i aso nei i Papelonia le Aai Tele i le 1918, ae na faasaʻolotoina i le 1919. Peitaʻi, ona o māfuaaga o le a talanoaina i lenei mataupu ma le mataupu o sosoo mai, ua manaʻomia ai ona toe fetuunaʻi lo tatou malamalamaga.
7 Ia mafaufau i le manatu lenei: o Papelonia le Aai Tele o le emepaea lea o lotu sesē i le lalolagi aoao. O lea, pe ana faapea na saisaitia tagata o le Atua i Papelonia i le 1918, sa tatau la ona latou nofo pologa i lotu sesē i lenā taimi. Peitaʻi, e manino mai i mea moni na tutupu a o leʻi taitai oo i le Taua Muamua a le Lalolagi, e leʻi nofo pologa auauna faauuina a le Atua i Papelonia le Aai Tele, ae ua amata ona saʻoloto mai ai. E moni na feagai le ʻaufaauuina ma sauāga a o faagasolo le Taua Muamua a le Lalolagi, peitaʻi o na sauāga na faapogaia e taʻitaʻi o malo, ae e lē o Papelonia le Aai Tele. O lea, e foliga mai la e lē o le 1918 na amata ai ona saisaitia tagata o Ieova i Papelonia le Aai Tele.
O ANAFEA NA SAISAITIA AI TAGATA O LE ATUA I PAPELONIA?
8. Faamatala le auala na faasolosolo ona faaleagaina ai le faa-Kerisiano moni. (Tagaʻi i le ata i luga aʻe o le matua.)
8 I le Penetekoso 33 T.A., e faitau afe tagata Iutaia ma ē liulotu na faauuina i le agaga paia. O nei Kerisiano fou na avea ma “se vaega ua filifilia, o ositaulaga ua avea ma tupu, o le nuu paia, o tagata ua faapitoa mo le Atua.” (Faitau le 1 Peteru 2:9, 10.) A o soifua le ʻauaposetolo, sa faaauau ona latou puipuimalu faapotopotoga o tagata o le Atua. Peitaʻi, na aliaʻe mai ni tane na “faauiga sesē mea, ina ia fetoso ese ai soo e mulimuli atu iā i latou,” aemaise lava ina ua maliliu uma le ʻauaposetolo. (Galu. 20:30; 2 Tesa. 2:6-8) O le toʻatele o nei tane na iai o latou tofiga i totonu o faapotopotoga. O nisi sa auauna o ni ovasia, ae na mulimuli ane avea ma epikopō. O le taimi lenā na aliaʻe mai ai se vaega faapitoa o taʻitaʻi lotu, e ui lava na fetalai Iesu i ona soo: “O le ʻauuso uma outou.” (Mata. 23:8) O nei tane na iai tofiga i le faapotopotoga na taaʻina i filosofia a Aristotle ma Plato, sa latou aʻoaʻoina aʻoaʻoga sesē a lotu ma faasolosolo ai ona suia aʻoaʻoga mamā o le Afioga a le Atua.
9. (a) Na faapefea ona amata ona galulue faatasi le lotu Kerisiano ua liliu ese mai i le upu moni, ma le malo o Roma? (e) O le ā le iʻuga?
9 I le 313 T.A., na pulea ai e le emeperoa o Konesetatino le emepaea faapaupau o Roma, ma na ia taliaina faaletulafono le lotu Kerisiano ua liliu ese mai i le upu moni. Sa amata loa ona galulue vavalalata le lotu ma le malo o Roma. O se faataʻitaʻiga, sa faia e Konesetatino se fono faatasi ma taʻitaʻi lotu lea na taʻua o le Fono i Naisia. Ina ua māeʻa lenā fono, sa faasala e le emeperoa se patele e igoa iā Ariu e faaaunuua, ona e leʻi talitonu lea patele o Iesu o le Atua. Mulimuli ane, na avea Teotosi ma emeperoa o Roma, ma avea ai loa le Lotu Katoliko ma lotu aloaʻia a le emepaea o Roma. Ua taʻua e tusitala o le talafaasolopito, na avea le emepaea faapaupau o Roma ma Kerisiano i le taimi o le emeperoa o Teotosi. Ae o le mea moni, e oo ane i le taimi lenā ua talia e Kerisiano ua liliu ese mai i le upu moni, aʻoaʻoga faapaupau. O lona uiga, ua avea i latou ma vaega o Papelonia le Aai Tele. Peitaʻi, sa iai pea nisi Kerisiano faauuina faamaoni. Sa pei i latou o saito ia na taʻua e Iesu. Sa faia e nei Kerisiano faamaoni le mea e gata ai lo latou mafai ina ia tapuaʻi i le Atua, peitaʻi e leai se tasi na faalogo i a latou faamatalaga. (Faitau le Mataio 13:24, 25, 37-39.) Sa saisaitia moni lava i latou i Papelonia!
10. Aiseā na amata ai ona fesiligia e tagata lotofaamaoni aʻoaʻoga a le lotu?
10 Peitaʻi, i le faitau selau tausaga talu ona maliu Keriso, na mafai e le toʻatele o tagata ona faitau le Tusi Paia i le gagana Eleni po o le faa-Latina. Sa mafai la ona latou faatusatusa aʻoaʻoga a le Afioga a le Atua, ma aʻoaʻoga a le lotu. E faavae mai i mea na latou faitau ai i le Tusi Paia, na teena ai e nisi o i latou talitonuga e lē faale-Tusi Paia a le lotu. Peitaʻi, na matuā lamatia ai o latou ola pe a latou faamatala atu i isi.
11. Na faapefea ona pulea e taʻitaʻi lotu le faaaogāina o le Tusi Paia?
11 A o faagasolo taimi, e toʻatele tagata e leʻi malamalama i gagana na tusia ai le Tusi Paia, ma na faasā e le lotu taumafaiga ina ia faaliliu le Afioga a le Atua, i gagana na tautatala ai le toʻatele. O le iʻuga, e na o taʻitaʻi lotu ma nisi tagata atamamai na mafai ona faitauina le Tusi Paia, e ui e lē o taʻitaʻi lotu uma na lelei le faitau ma le tusitusi. Na matuā faasalaina so o se tasi na tetee i mea na aʻoaʻoina e le lotu. Sa tatau i auauna faauuina faamaoni a le Atua ona faapotopoto faatasi ma le faautauta i ni vaega, pe afai e mafai. I le pei o le tulaga na iai ina ua faaaunuua tagata Iutaia i Papelonia, e leʻi mafai e ē faauuina o “ositaulaga ua avea ma tupu,” ona faatino i se auala maopoopo la latou faiva faaositaulaga. Na matuā saisaitia tagata i le pule malosi a Papelonia le Aai Tele.
AMATA ONA SUSULU MAI LE MALAMALAMA
12, 13. O ā vala e lua na faasolo ai ina lē toe malosi le pule a Papelonia le Aai Tele? Faamatala.
12 Po o le a mafai ona saʻoloto Kerisiano moni e tapuaʻi atu i le Atua i le auala e na te taliaina mai? Ioe! Na amata ona tau ataata mai le malamalama faaleagaga ma ati atu i le pōuliuli, ona o ni vala tāua se lua. Muamua, e oo ane i le pe ā o le 1450 ua maua masini lomitusi. A o leʻi maua masini lomitusi, sa faia kopi o le Tusi Paia e ala i le kopi lima, ma e leʻi faigofie. Sa seāseā maua ni kopi o le Tusi Paia ma sa taugatā. E sefulu masina na mafai ona faaalu e se tagata tomai e toe tusia tusi, ina ia kopi lima se kopi e tasi o le Tusi Paia! Sa taugatā foʻi paʻu o manu na faaaogā e toe tusia ai kopi o le Tusi Paia. Ae i se faaeseesega, pe a faaaogā se masini lomitusi ma ni pepa, e mafai e se tagata tomai i le faaaogāina o masini lomitusi, ona ia lomia le silia i le 1,300 itulau i le aso e tasi.
13 O le vala tāua lona lua, o le filifiliga lea a ni tane lototetele i le amataga o le senituri lona 16, ina ia faaliliu le Afioga a le Atua i gagana na tautatala ai tagata. O le toʻatele o le ʻaufaaliliu na matuā lamatia o latou ola. Na matuā lē fiafia ai le lotu. Aiseā? Talu ai na latou popole ona pe afai e faitau e tane ma fafine lotofaamaoni le Tusi Paia i a latou lava gagana, o le a amata ona tuufesili: ʻO fea o le Tusi Paia o loo taʻua ai le aʻoaʻoga o le pulekatolio? O fea o le Tusi Paia o loo taʻua ai e tatau i se tasi ona totogi tupe i se patele ina ia fai le misasā mo se tagata ua maliu? O fea o le Tusi Paia o loo taʻua ai pope ma katinale?’ O le tele o aʻoaʻoga sesē a le lotu sa faavae mai i filosofia a Aristotle ma Plato, o ni tane na soifua i le faitau selau o tausaga a o leʻi fanau mai Iesu. Na matuā feita taʻitaʻi lotu ina ua fesiligia i latou e tagata. Sa faasalaina i le oti tane ma fafine na tetee i a latou aʻoaʻoga. Na mananaʻo taʻitaʻi lotu e taofi tagata mai i le faitauina o le Tusi Paia ma fesiligia le lotu, ma na taulau taumafaiga a taʻitaʻi lotu i le tele o taimi. E ui i lea, sa iai ni nai tagata lototetele na mumusu e pulea i latou e Papelonia le Aai Tele. Na latou maua le upu moni mai i le Afioga a le Atua, ma na mananaʻo ia aʻoaʻoina atili nisi mea. Na lata mai le taimi e saʻoloto ai mai i lotu sesē.
14. (a) O le ā na faia e tagata na galala mo upu moni o le Tusi Paia? (e) Faamatala saʻiliʻiliga a le uso o Russell mo le upu moni.
14 O le toʻatele o ē na galala mo upu moni o le Tusi Paia, na sosola atu i atunuu e leʻi malosi tele ai pulega a le lotu. Na latou mananaʻo e faitau, suʻesuʻe, ma talanoa ma isi e aunoa ma le taʻu atu e taʻitaʻi lotu o mea e tatau ona latou talitonu i ai. O se tasi o na atunuu, o le Iunaite Setete, lea na amata ai e Charles Taze Russell ma nisi o ana aumea, ona faaauau ona suʻesuʻe ma le māeʻaeʻa le Tusi Paia i le 1870. I le amataga, o le sini o le uso o Russell, o le faamautinoa lea po o lē fea lotu autū na aʻoaʻoina le upu moni. Na ia faatusatusa ma le totoʻa aʻoaʻoga a le tele o lotu eseese, e oo lava i lotu e lē faa-Kerisiano, ma aʻoaʻoga a le Tusi Paia. E leʻi umi ae ia iloaina e leai ma se lotu na mulimuli atoatoa i le Afioga a le Atua. I se tasi taimi, na feiloaʻi ai Russell ma nisi o taʻitaʻi lotu ma lona faamoemoe, o le a talia e nei tane upu moni na latou mauaina ma ana aumea mai i le Tusi Paia, ma aʻoaʻo atu i a latou ʻaulotu. E leʻi taliaina e taʻitaʻi lotu. E leʻi umi ae iloa e nei Tagata Aʻoga o le Tusi Paia, e lē mafai ona latou tapuaʻi i le Atua faatasi ma ē ua avea ma vaega o lotu sesē.
15. (a) O anafea na amata ai ona saisaitia Kerisiano i Papelonia le Aai Tele? (e) O ā fesili o le a taliina i le mataupu o loo sosoo mai?
15 Ua tatou iloa mai i lenei mataupu, na amata ona saisaitia Kerisiano moni i Papelonia ina ua faatoʻā mavae le maliu o le aposetolo mulimuli. Peitaʻi, ua lāgā nisi o fesili: O ā ni faamaoniga atili e iloa ai na amata ona saʻoloto le ʻaufaauuina mai i Papelonia le Aai Tele ma lē toe nofo pologa ai, a o leʻi taitai oo i le 1914? Pe e moni na lē fiafia le finagalo o Ieova i ana auauna ona ua tau lē faia le galuega talaʻi a o faagasolo le Taua Muamua a le Lalolagi? Pe na iai nisi o o tatou uso e leʻi tumau i le solitū faa-Kerisiano i lenā vaitaimi, ma latou lē maua ai le finagalo malie o Ieova? Pe afai na amata ona saisaitia Kerisiano i lotu sesē ina ua maliliu le ʻauaposetolo, o anafea la na latou saʻoloto ai? E tāua tele nei fesili, ma o le a taliina i le mataupu o loo sosoo mai.


text: e iiyoiio aaia?aeai o?a iaeiio auei aa?ie e i?aaaie neo?eou A Aoaaienoaia eiaaony aieuoia eiee?anoai yiea?aioia ec NNN? aac ii aeieiaee 6 eeanna a. a. iana?eei , Ia aa?aaao ica?a Oeoeeaea aua e nae?an aicauoaaony oaioanoe?aneee aeaaioneee ai?ia caia?aoaeuii nio?aieaoeany ?oeiu Oeaaoaia-ei Iaanna Ii Iaiiao iinia?oii auei i?enaiaii caaiea Aa?iy Niaaoneiai Ni?ca aac ii aeieiaee 6 eeanna a. a. iana?eei E Oa?u A 1915 a eioi?ua: n eaeie oaeu? iuao ?ae n?aco ec aaoo noaeaiia e eae ae oaaaony oae naiaiaii aanoe naay ia e?ayo aac ii aeieiaee 6 eeanna a. a. iana?eei


text:
La Matou Galuega Talaʻi
Talaʻiga i Oganuu Maotua
—Aialani
Ua faamatalaina e se aiga le auala ua māfana ai la latou faiā a o talaʻia le tala lelei i oganuu maotua.
Talaʻiga i Oganuu Maotua
—Ausetalia
Ia maimoa i se aiga Molimau a Ieova a o latou faaalu se vaiaso e faasoa atu ai upu moni o le Tusi Paia i oganuu maotua o Ausetalia.
Se Faaaliga Mata‘ina o le Tusi Paia i Falani
Na vaaia e tagata na asiasi atu i le International Fair na faia i Rouen i Falani i le 2014, se faaaliga mata‘ina na faamatuaina “The Bible


text:
FAGOGO: O OE NA FILIFILIA E O’U MATUA
Vaega #10
[E toe faatalofa atu i uo ma paaga masani a le tatou polokalame i lenei vaiaso, ae alo maia o le toe faaauauina lenei o le tatou polokalame mai le vaiaso na te’a nei, lea na gata mai i le taimi lea na toe fetaui ai le tama o Amako ma le fafine o Lineta i le taulaga, ina ua usu atu Amako i lana galuega.]
O le puupuu o le taimi lea ua fetaui ai Amako ma Lineta, na vave momotu ai loa e le tama le la talanoaga ina ua ia vaai atu i le uati, ua toe 10 minute ta le 8:00 e amata ai lana galuega. “Faletua, manaia le ta talanoaga i lenei taeao, ae fai foi o le naunau atu, ae paga lea ua lata mai le taimi e amata ai le galuega, ae talosia ae toe maua se isi feiloaiga ma oe i se taimi, ona toe faaauau lea o talanoaga ma toe faamanatu tala o aso la, ae a maua se avanoa ta te fai ‘aiga ai ma oe i se faleaiga, o le ula lena o faigamea o le aso,” o le tala lea a Amako na fai atu ia Lineta, lea foi na talia e le fafine ma la lulu lima loa ma faatofa.
Ua ese le vaai a le nuu ma le tupulaga ia Pegi i le taimi na toe fo’i atu ai i lona aiga, e le gata ua faifaiupu i ai le tupulaga, ae ua pei lava o se tagata ua aveese mai ai se mamalu na nofo ma ia. “Sole Pegi, a e gofo mai ea ae le alu e su’e sau galuega e k ausi ai le ka aiga, e le mafai oga ka gogofo faapegei i lou aiga e leai se lumagai lelei e maua mai ai, aua afai o le faiga lea, e sili ai oga ou koe fo’i a’u ia i lo’u aiga, e saili se galuega e kausi ai o’u makua ua makukua foi laua,” o le tomumu atu lea a le fafine o Lineta i lona to’alua, peitai o Pegi i le mea lea ua i ai, ua le ese ma se tagata ua leai sona faamoemoe, ma ua manatu ua sili ai lava le olaga lea ua ola ai atonu e maua ai se isi fiafia mo ia.
E le’i iloa e le nuu le mafuaaga ua toe fo’i atu ai Pegi ma lona to’alua mai le aoga faa faifeau, na pau le manatu o tagata, ua le pasi le ali’i a’oa’o i lona tausaga mulimuli, atonu o le pogai lea o lona toe fo’i atu i lona aiga. “Mea lea e maua i le kaisi ma le moa, lea la ua oo i kaimi o suega faai’u a le vaega faau’u, ae o lea ua oki mai ai le kakou kama o Pegi alii, loga uiga ua maualuluga kele aoaoga a le aoga faa faifeau ae vaivai le mafaufau o le kakou kama, a ea alii,?” o le talatalanoa toalua lea a le alii o Meki ma Oli, o uo mamae lava ia a Pegi i lana tupulaga. Ua le iloga se vaipanoa e alu solo i ai talanoaga a le tupulaga e uiga ia Pegi, o isi ua talanoa i le aoga ae o isi ua talanoa i le auala na mafua ai ona nonofo ma Lineta, ina ua fai e matua o le teine le faaiuga e faaipoipo le la tama i le a’oa’o, a’o lenei ua tua leaga le laau sa la fafauina. Ae ui i le tele o manatu ma tala a tagata o le nuu, ae mo Lineta lava ia, e leai nisi tagata na te tuuaia, sei vagana ai lava ona matua, o i laua ia na filifilia Pegi e avea ma ona to’alua, ina ua la iloa o ia o se a’oa’o, peitai lea la ua matafi ese atu le upu a’oa’o sa ufiufi ai Pegi, ae ua aliali moni mai ai loa ma le ituaiga tagata tonu lava e i ai o ia. Pau le iuga lea ua fai e Lineta, o ia o le a toe fo’i i lona aiga i Amouta.


text:
Avea le nofoaga tuai VA fai ma Ofisa autu ASRU
O le vaiaso na te’a nei na tatala aloaia ai le ofisa fou a le Iuni Lakapi a Amerika Samoa (ASRU) i le nofoaga tuai sa i ai le Asosi o Fitafita Tuai a Amerika Samoa (ASVA).
O le fonotaga a le ASRU i le Aso Faraile na te’a nei na faailoa aloai mai ai e le alii kovana lea tulaga, ae o le Aso To’ona’i na mafai ona tatala aloa’ia ai lea nofoaga, i se tauvaga tausala aua se sailiga tupe a le Iuni.
O le fonotaga i le vaiaso na te’a nei na faatasi ai le afioga i le peresetene o Faalapotopotoga o Taaloga Lakapi a le Pasefika (FORU), o ia foi lea o le sui o Samoa i Faalapotopotoga o Taaloga Lakapi a le Lalolagi (IRB), ia Lefau Tauiliili Harry Schuster, mo le faaooina mai o nisi o fautuaga ma faagaioiga, aua le agai i luma o le lakapi i Amerika Samoa.
O le tele o mataupu o le fonotaga, o le tuuina atu o fautuaga mo tapenaga a le Iuni, ina ia mulimulitai i tulafono a le IRB, ave le faamuamua i le atina’eina o le lakapi ma ia avea le taaloga lakapi o se mea e moni i manatu o tagata uma, ae aua nei avea o se taaloga e faapasi ai le taimi i le faaiuga o le vaiaso, ma faaiu ai i inugapia ma BBQ.
FA’AMALOSIA TULAFONO IRB
Na fautuaina e Lefau ia le ASRU ina ia tausisi ma mulimulita’i i tulafono ua faatula’i mai e le IRB, ina ia mautinoa e sologa lelei le faatinoina o a latou gauega, a’o fa’anofova’ava’aia ai i lalo o le IRB mo le lua tausaga.
Ina ua talia e le IRB le talosaga a Amerika Samoa e avea ma totino tumau, sa tuuina mai ai ma le tuutuuga, o le a nofovaavaaia Amerika Samoa mo le lua tausaga, aua le mata’ituina o ana galuega ma polokalama, pe o gatasi ma manaoga ma tulafono a le IRB.
Na saunoa Lefau, o faiga masani lava ia a le IRB i soo se Iuni fou e ofi atu i totonu, ona o tulaga sa maitauina i taimi ua te’a i nisi o Iuni, o le taimi lava e talia ai e avea ma totino tumau, e le toe manatu mamafa i le faatinoina o a latou tiute tauave.
“O isi Iuni e i ai Asia ma Aferika i taimi ua te’a, e maua loa le avanoa e avea ai ma totino a le IRB, ona nofonofo loa lea ua le faia ni taamilosaga, ae na o le taua’imisa lava ma fela’ua’i solo pulega ma taitai, ae le o le mea lena na mafua ai ona talia i latou e le IRB, na talia ina ia atia’e le taaloga lakapi,” o le saunoaga lea a Lefau.
SAILIGATUPE MA TULAFONO
Ua fautuaina e le alii kovana le Loia Sili ina ia taga’i toto’a i tulafono e aofia ai auala e faia ai sailigatupe, ina ia mautinoa o lo o mulimulita’i gaioiga uma nei i tulafono a le malo.
Saunoa Togiola i le taimi na talanoaina ai le mataupu e uiga i sailiga tupe a le Iuni, e tele auala e mafai ai ona faia sailiga tupe, e pei o bingo ma pepa valuvalu ia e faaaoga e isi faalapotopotoga, peitai o le atugaluga, ia faia mea uma e tusa ma ala o le tulafono.
MAEA ONA TOFIA FAIAOGA MO AU FILI E LUA
Ua maea nei ona tofia e le Iuni, faiaoga mo ‘au fili e lua a le atunuu, lea ua faamoemoe e tauva i taamilosaga a le IRB i le Pasefika ia Aokuso ma Novema o le tausaga nei.
O le ‘au fili ta’ito’a 7 lea ua faamoemoe e tausinio i le taamilosga taito’a 7 e faia i Ausetalia ia Aokuso ua filifilia i ai le susuga a Setefano Fata e avea ma faiaoga, ae o Eddie Manuma le taitai malaga.
Mo le ’au e i lalo o le 19 tausaga le matutua, ua filifilia i ai le susuga ia Jerry Chang e avea ma faiaoga, ae o Vui Alesana Tagaloa ua filifilia e avea ma taitai malaga.
Na taua e le Failautusi a le Iuni lakapi ia Falefata Moli Lemana, o i latou ia ua tofia e galulue i tofiga nei, sa filifilia faapitoa i se fonotaga a le Iuni lakapi sa faia, ma tuuina atu ai e faamaonia mai e le taitaifono ia Togiola.
O le ulua’i taamilosaga a le Oceania lea na faatasi atu i ai le Talavalu, sa maua ai e Amerika Samoa le tulaga 6 mai ‘au e 10 sa tausinio.


text:
Mataupu 17
Ua poloaiina Nifae e fau se vaa—Ua tetee ona uso ia te ia—Ua ia apoapoaʼia i laua i le toe faamatala atu o le talafaasolopito o fealoaiga a le Atua ma Isaraelu—Ua faatumulia Nifae i le mana o le Atua—Ua faasa ona uso ona paʼi mai ia te ia, ina neʼi mamae i laua e pei o se utuutu mago. E tusa o le 592–591 T.L.M.
1 Ma sa oo ina matou toe ave la matou malaga i le vao; ma sa matou malaga toeitiiti ane agai i le itu i sasae mai le taimi lena. Ma sa matou malaga ma asa atu i puapuaga e tele i le vao; ma sa fanauina e o matou fafine fanau i le vao.
2 Ma sa matua tele lava faamanuiaga a le Alii i luga o i matou, e ui ina sa matou ola i aaano mata o manu i le vao, sa lava le suasusu o o matou fafine mo a latou fanau, ma sa malolosi, ioe, e pei lava o tane; ma sa amata ona latou tauave a latou malaga e aunoa ma le muimui.
3 Ma ua faapea ona tatou vaai ai e faataunuuina lava poloaiga a le Atua. Ma afai e atausi e le fanauga a tagata poloaiga a le Atua, e tausi o ia ia te i latou, ma faamalolosi i latou, ma fai ala e mafai ai ona latou faataunuuina o le mea ua ia poloaiina ai i latou; o le mea lea, sa efaia ai e ia ala mo i matou aʼo matou aumau i le vao.
4 Ma sa matou aumau mo le va o tausaga e tele, ioe, i le valu lava o tausaga i le vao.
5 Ma sa matou oo mai i le laueleele sa matou taʼua o Nuumau, ona o le tele o ona fualaau ʼaina ma le meli vao foi; ma o ia mea uma sa saunia e le Alii ina ia matou lē fano. Ma sa matou vaai i le sami, lea sa matou taʼua o Ireanetuma, lea o lona uiga, pe a faamatalaina, o vai e tele.
6 Ma sa oo ina matou faatutu o matou faleie i tafatafa o le matafaga; ma e ui lava ina sa matou mafatia i apuapuaga e tele ma faigata e tele, ioe, sa matua tele lava e le mafai ona matou tusia uma, sa matou matua fiafia lava ina ua matou oo mai i le matafaga; ma sa matou taʼua le nofoaga o Nuumau, ona o le tele o ona fualaau ʼaina.
7 Ma sa oo, ina ua mavae ona i ai o aʼu, o Nifae, i le laueleele o Nuumau, mo le va o aso e tele, sa oo mai le siufofoga o le Alii ia te aʼu, ua fetalai mai: Tulai ia, ma ia e alu aʼe i le mauga. Ma sa oo ina ou tulai ma alu aʼe i luga i le mauga, ma tagi atu i le Alii.
8 Ma sa oo ina fetalai mai le Alii ia te aʼu, fai mai: Ia e fausia se vaa, e tusa ma le aala o le a ou faaali atu ia te oe, ina ia mafai ona Ou ave o ou tagata i tala atu o nei vai.
9 Ma sa ou fai atu: Le Alii e, o fea ou te alu i ai e mafai ona ou maua mai ai le ʼoa e faaliusuavai, ina ia mafai ona ou faia mai ai ni meafaigaluega e fau ai le vaa e tusa ai ma le ala ua e faaali mai ia te aʼu?
10 Ma sa oo ina taʼu mai e le Alii ia te aʼu le mea ou te alu i ai e maua ai le ʼoa, ina ia mafai ona ou faia ai o ni meafaigaluega.
11 Ma sa oo ina fai e aʼu, o Nifae, se tapili i paʼu o manu, e tapili ai le afi; ma ina ua uma ona ou faia o se tapili, ina ia ou maua se mea e tapili ai le afi, sa ou faafetoʼaia ni maa se lua ina ia mafai ona ou faia ai se afi.
12 Ona sa lei tuu maia e le Alii e oo mai i le taimi lea, ia matou faia ni afi e tele, aʼo matou malaga i le vao; ona sa fetalai mai o ia: O le a Ou faia au meaai ia suamalie, ina ia outou alē faavelaina;
13 Ma o le a avea foi Aʼu ma o outou sulu i le vao; ma o le a Ou asaunia le ala i o outou luma, e tusa ma tou tausiga o aʼu poloaiga; o le mea lea, afai tou te tausia aʼu poloaiga, o le a taitaia outou agai i le elaueleele na folafolaina; ma o le a outou iiloa ai o aʼu lava ua taitaia outou.
14 Ioe, ma sa fetalai mai foi le Alii: A mavae ona outou taunuu i le laueleele na folafolaina, o le a outou ailoa o Aʼu, o le Alii, o le eAtua; ma o Aʼu o le Alii, na laveaʼia outou mai le faafanoga; ioe, ma o Aʼu na aumaia outou i fafo o le laueleele o Ierusalema.
15 O le mea lea, o aʼu, o Nifae, sa ou taumafai ai e tausi poloaiga a le Alii, ma sa ou apoapoai atu i oʼu uso ia faamaoni ma filiga.
16 Ma sa oo ina ou faia ni meafaigaluega mai ʼoa na ou faaliusuavaia mai le papa.
17 Ma ina ua vaai mai oʼu uso o le a ou afauina se vaa, sa amata ona laua muimui faasaga mai ia te aʼu, fai mai: O lo tatou uso o se vale, ona ua ia manatu e mafai ona ia fauina se vaa; ioe, ma ua manatu foi o ia e mafai ona ia sopoia nei vai e tele.
18 Ma sa faapea ona tomumumu oʼu uso ia te aʼu, ma sa mananao ia laua lē galulue, ona sa laua lē talitonu e mafai ona ou fauina se vaa; pe la te fia talitonu foi sa faatonuina ai aʼu e le Alii.
19 Ma o lenei sa oo, o aʼu, o Nifae, sa ou faanoanoa tele ona o le maaa o o laua loto; ma o lenei, ina ua laua vaai mai ua amata ona ou faanoanoa sa laua fiafia i o laua loto, sa oo ina laua aolioli i oʼu luga, fai mai: Sa matou iloa lava e lē mafai ona e fauina se vaa, ona ua matou iloa ua leai se faautaga o ia te oe; o le mea lea, e lē mafai ai ona e faia o se galuega tele faapena.
20 Ma ua pei oe o lo tatou tamā, ua taitai ese e amafaufauga valea o lona loto; ioe, ua ia taitai ese i tatou i fafo o le laueleele o Ierusalema, ma ua tatou feoaʼi ai i le vao i nei tausaga e tele; ma galulue o tatou fafine, aʼo mamafa i latou i fanau; ma ua latou fanauina fanau i le vao ma mafatia i mea uma, vagana ai le oti; ma sa sili ona lelei pe ana latou feoti ae latou te lei o ese mai i fafo o Ierusalema nai lo le mafatia i nei puapuaga.
21 Faauta, ua tatou mafatia i le vao i nei tausaga e tele, o se taimi lea po o tatou olioli ai ia tatou mea ua maua ma le laueleele o lo tatou tofi; ioe, ma po o tatou fiafia.
22 Ma ua matou iloa o tagata sa i le laueleele o Ierusalema o ni tagata aamiotonu; ona sa latou tausia tulafono ma faamasinoga a le Alii, ma ana poloaiga uma, e tusa ma le tulafono a Mose; o le mea lea, ua matou iloa ai o i latou o ni tagata amiotonu; ma ua faamasino lo tatou tamā ia te i latou, ma ua ia taitai ese i tatou ona ua tatou faalogologo i ana upu; ioe, ma ua faapei lo tatou uso o ia. Ma sa faapea le ituaiga o gagana sa muimui ma tomumumu ai oʼu uso faasaga mai ia te i maʼua.
23 Ma sa oo ina tautala atu aʼu o Nifae, ia te i laua, ua fai atu: Tou te talitonu ea e taitai ese i fafo o tatou tamā, o e o le fanauga a Isaraelu, mai lima o tagata Aikupito, pe a na latou lē faalogologo i fetalaiga a le Alii?
24 Ioe, tou te manatu ea e mafai ona taitai ese i latou i fafo mai le nofopologa, pe a na lē poloaiina Mose e le Alii e tatau ona ia ataitai ese i latou i fafo mai le nofopologa?
25 O lenei ua outou iloa sa i ai le fanauga a Isaraelu i le apologa; ma ua outou iloa foi sa faafafa ia te i latou egaluega, sa faigata ona tauaveina; o le mea lea, ua outou iloa sa tatau ona avea ma mea lelei mo i latou, le tatau ai ona aumai o i latou i fafo mai le nofopologa.
26 O lenei ua outou iloa sa poloaiina aMose e le Alii e faia lena galuega tele; ma ua outou iloa o lana eupu, na vaelua ai vai o le Sami Ulaula i lea itu ma lea itu, ma latou ui atu ai i luga o le eleele matutu.
27 Ae ua outou iloa sa malelemo i le Sami Ulaula tagata Aikupito, o e o ʼau a Farao.
28 Ma ua outou iloa foi sa fafaga i latou i le amanai i le vao.
29 Ioe, ma ua outou iloa foi sa ata e Mose le papa e ala i lana upu, e tusa ma le mana o le Atua sa ia te ia, ma sau ai le vai, ina ia mafai ona faamalilie ai e le fanauga a Isaraelu lo latou fia feinu.
30 Ma e ui lava ina sa taitaia i latou i le muaʼau o le Alii lo latou Atua, lo latou Togiola, i o latou luma, ma taitai i latou i le ao ma tuu mai le malamalama ia te i latou i le po, ma faia mo i latou mea uma sa atatau ai mo se tagata ona ia maua, sa latou faamaaa o latou loto ma faatauaso o latou mafaufau, ma efaifai faasaga ia Mose ma faasaga i le Atua moni ma soifua.
31 Ma sa oo ina afaaumatia i latou e ia e tusa ma lana afioga; ma sa ia etaitaia i latou e tusa ma lana afioga; ma sa ia faia mea uma mo i latou e tusa ma lana afioga; ma sa leai se mea e tasi na faia vagana ai na faia i lana afioga.
32 Ma ina ua mavae ona latou sopoia o le vaitafe o Ioritana sa faia e ia ia latou malolosi tele i le atutulieseina i fafo o fanau o le laueleele, ioe, i le faataapeapeina o i latou i le faafanoga.
33 Ma o lenei, tou te manatu ea o fanau o lenei laueleele, o e sa i le laueleele o le folafolaga, o e na tutuli ese i fafo e o tatou tamā, pe tou te manatu ea sa amiotonu i latou? Faauta, ou te fai atu ia te outou, E leai.
34 Tou te manatu ea e sili atu ona lelei o tatou tamā nai lo i latou pe a na latou amiotonu? ʼOu te fai atu ia te outou, E leai.
35 Faauta, ua tasi atagata uma i le finagalo o le Alii; o lē ua eamiotonu ua ifaapitoa e le Atua. Ae faauta, sa teena e ia tagata afioga uma a le Atua, ma sa matua i latou i le agasala; ma sa i ai i o latou luga le atoatoa o le toasa o le Atua; ma sa fetuu e le Alii le laueleele e faasaga ia te i latou, ma faamanuiaina mo o tatou tamā; ioe, sa fetuu e ia e faasaga ia te i latou mo lo latou faafanoga, ma sa faamanuia e ia mo o tatou tamā i lo latou mauaina o le pule i luga o lea laueleele.
36 Faauta, ua afoafoa e le Alii le elalolagi ina ia iʼainā; ma ua ia foafoaina ana fanau ina ia latou mauaina.
37 Ma e afaatu mai e ia se atunuu amiotonu, ma faaumatia atunuu o e ua amioleaga.
38 Ma e taitai ese atu e ia e amiotonu i alaueleele peleina, ma o e amioleaga e efaaumatia e ia, ma fetuu le laueleele ia te i latou ona o i latou.
39 Ua pule maualuga o ia i le lagi, ona o lona nofoalii lea, ma o le lalolagi lenei o alona tuugaaao.
40 Ma e alofa o ia ia te i latou o e e mananao e avea o ia ma o latou Atua. Faauta, sa alofa o ia i o tatou tamā, ma sa aosifeagaiga o ia ma i latou, ioe, o Aperaamo lava, eIsaako, ma iIakopo; ma sa manatua e ia feagaiga na ia faia; o le mea lea, na aumai ai e ia i latou i fafo mai le laueleele o oAikupito.
41 Ma sa faasaʼosaʼoina e ia i latou i le vao i lona tootoo; ona sa latou afaamaaa o latou loto, e pei lava o outou; ma sa faasaʼosaʼoina i latou e le Alii ona o lo latou amioletonu. Sa auina mai e ia ia i latou egata lele mumū; ma ina ua mavae ona utia o i latou sa saunia e ia se ala e mafai ai ona ifaamaloloina i latou; ma o le galuega sa ia te i latou e fai, o le vaai lea; ma ona o le ofaatauvaa o le ala, po o lona faigofie tele, sa i ai le toatele o e na fano.
42 Ma sa latou faamaaa o latou loto mai lea taimi i lea taimi, ma sa latou afaifai faasaga ia eMose, ma faasaga foi i le Atua; e ui i lea, ua outou iloa sa taitai atu i latou i luma e lona mana lē mafaatusalia i le laueleele o le folafolaga.
43 Ma o lenei, e ui i nei mea uma, ua oo mai le taimi ua avea ai i latou ma e amioleaga, ioe, ua toeitiiti matutua i le agasala; ma ou te lē iloa ae atonu ua lata ona faaumatia o i latou i le aso nei; ona ua ou iloa e oo moni mai lava le aso e faaumatia ai i latou, vagana ai nao se toaitiiti, o e o le a taitai ese atu i le faatagataotauaina.
44 O le mea lea, na apoloaiina ai e le Alii loʼu tamā e tatau ona alu ese atu o ia i le vao; ma sa saili foi tagata Iutaia e aveese lona ola; ioe, sa eoulua saili foi e aveese lona ola; o le mea lea, o oulua o ni tagata fasioti tagata i o oulua loto ma ua pei oulua o i latou.
45 Ua avave ona oulua fai o le amioletonu ae gese ona oulua manatua o le Alii lo oulua Atua. Ua oulua vaai i se eagelu, ma sa fetalai mai o ia ia te oulua; ioe, sa oulua faalogo i lona siufofoga mai lea taimi i lea taimi; ma sa fetalai mai foi o ia ia te oulua i se leo filemu itiiti, peitai ua oulua iteʼa atu ma le toe lagonaina, na oulua lē mafafai ai ona lagona ana fetalaiga; o le mea lea, na fetalai mai ai o ia ia te oulua e pei o le leo o le faititili, lea na mafua ona luluina ai o le eleele e pei a vaeluaina.
46 Ma ua oulua iloa foi e mafai e ala i le amana o lana fetalaiga mamana aoao ona faia e ia ia mavae atu le lalolagi; ioe, ma ua oulua iloa e mafai i lana fetalaiga ona ia faia o mea gaoā ia laugatasi, ma mea laugatasi ia vetevete. O lea, la, aisea ea, ua mafai ai ona oulua maaa tele faapea i o oulua loto?
47 Faauta, ua saeia loʼu agaga i le mafatia ona o oulua, ma ua tiga loʼu loto; ou te fefe neʼi lafoai ese oulua e faavavau. Faauta, ua atumu aʼu i le Agaga o le Atua, ua oo ina eleai se malosi i loʼu tino.
48 Ma o lenei, sa oo ina ua uma ona ou tautala atu o ia upu sa laua feitai mai ia te aʼu, ma mananao e lafo aʼu i le loloto o le sami; ma aʼo laua o mai i luma e fetagofi mai o laua lima ia te aʼu sa ou tautala atu ia te i laua, ua ou fai atu: I le suafa o le Atua Malosi Aoao, ou te faatonu atu ia te oulua ia aua lua te apaʼi mai ia te aʼu, ona ua tumu aʼu i le emana o le Atua, e oo lava i le faaumatiaina o loʼu tino; ma ai se tasi e paʼi mai ona lima ia te aʼu o le a imamae e pei lava o se utuutu mago; ma o le a tusa o ia o se meanoa i luma o le mana o le Atua, ona o le a taia o ia e le Atua.
49 Ma sa oo ina fai atu aʼu o Nifae, ia te i laua e lē tatau ona laua toe muimui e faasaga i lo laua tamā; pe tatau foi ona laua taofi mai ia te aʼu lo laua galulue, ona ua poloaiina aʼu e le Atua ia ou fausia se vaa.
50 Ma sa ou fai atu ia te i laua: aAfai na poloaiina aʼu e le Atua ou te faia mea uma, e mafai ona ou faia. Afai na te poloaiina aʼu ia ou fai atu i lenei vai, ia eleele oe, e eleele lava; ma afai ou te fai atu ai, o le a faia lava.
51 Ma o lenei, afai ua i ai i le Alii se mana tele faapea, ma e tele vavega ua faia e ia i totonu o le fanauga a tagata, e faapefea la ona lē mafai ona ia aaʼoaʼoina o aʼu, ia ʼou fausia se vaa?
52 Ma sa oo o aʼu, o Nifae, sa tele mea sa ou fai atu ai i oʼu uso, sa oo ina laua maasiasi, ma lē mafafai ona finau faasaga mai ia te aʼu; pe na totoa e fetagofi mai o laua lima ia te aʼu pe paʼi mai ia te aʼu i o laua tamatamailima, mo le va o aso e tele. O lenei sa fefefe i laua e fai lenei mea neʼi o laua mamae i oʼu luma, ona o le malosi tele o le aAgaga o le Atua; ma sa faapea ona galue i luga o i laua.
53 Ma sa oo ina fetalai mai le Alii ia te aʼu: Ia toe faaloaloa atu lou lima i ou uso, ma o le a laua lē mamae ai i ou luma, ae o le a Ou faateia i laua, ua fetalai mai ai le Alii, ma o le a Ou faia lenei mea, ina ia iloa ai o Aʼu o le Alii o lo laua Atua lea.
54 Ma sa oo ina ou faaloaloa atu loʼu lima i oʼu uso, ma sa lei mamae i laua ai i oʼu luma, ae sa luluina i laua e le Alii, e tusa lava ma le fetalaiga na fetalai mai ai o ia.
55 Ma o lenei, sa fai mai i laua: Ua ma iloa ma le mautinoa ua faatasi le Alii ma oe, ona ua ma iloa o le mana o le Alii na luluina i maua. Ma sa la faapauu i lalo i oʼu luma, ma fai o le a aifo mai ia te aʼu, peitai sa ou lē tuua i laua, ua ou fai atu: O aʼu o lo oulua uso, ioe, o lo oulua lava uso laitiiti; o le mea lea, ifo atu i le Alii lo oulua Atua, ma ava i lo oulua tamā ma lo oulua tinā, ina ia faalevaleva ai o oulua easo i le laueleele o le a foaiina mai e le Alii lo oulua Atua ia te oulua.


text:
Timata le Upega Fagota - Fanau Umia Tipiloma
Avanoa Matagofie Ofoina mo Fanau A’oga i Hawaii e A’oga - Remington College
Pe afai ua mae’a amataina a’oa’oga i le Kolisi, ae ua toe poloka ona ua le lava le fa’asoa o le tupe, va’ai le au faufautua i le Polokalama a le Remington College i latou Ofisa i Fagatogo, Samoa Sports Building.
Ua latou fa’ailoa mai, e i ai avanoa ma nisi o fa’ai’uga e mafai ona e faia, ae o lo’o e aga atu i a’oa’oina fa’apitoa oe i lau kosi sa tau’avea i le tatou Kolisi Tu’ufa’atasi, peita’i, e le’i mae’a.
O avanoa na o lo’o poloka ai le taumafai o le isi vaega to’atele o le fanau a’oga a Amerika Samoa i le taimi nei, ma ua avea ma avanoa e tausailia ai loa se galuega, ae o lo’o i ai pea lou fa’amoemoe e fia fa’aauau ia maua lou fa’ailoga AA mai le Kolisi.
O le polokalama ua fa’ataoto mai e le Remington College i Fagatogo, ua avea ma se isi auala e mafai ai ona tausaili atu fanau a’oga ua pasi A’oga Maualuluga, ma ua umia fo’i latou fa’ailoga Tipiloma, i fafo i Hawaii mo le 18 masina e a’o’oga, saili galuega e galulue ai ma a’o’oga, ma maua ai fo’i se isi va’aiga lautele i o latou olaga tausaili manuia i le lumana’i.
Pe afai e mae’a le 18 masina o le a ulufale ai i lea polokalama, e mafai ona maua le avanoa e faigaluega ai le tamaititi ae le toe tau fo’i mai i Samoa.
O tapenaga mo le fanau, e ao ina faia e lona aiga lona pasese, e so’otaga ai lagona o le fanau ma lona aiga taumafai o i ai. Ia le motusia ai lona lagona e ao ina tausaili i lona mafai e gata ai, ia le fa’atalale ai i lea avanoa taua ua ia maua. O le nofoaga e nofo ai i Hawaii e mafai ona alaala i sona aiga lava, po’o se tasi ua maua’a le fa’atuatuaga o lona aiga, e va’aia lelei o ia ma a’oga, pe a’oga fo’i ma faigaluega pe a mafai ona ia faia mea e lua.
O le avanoa e faigaluega ai ma a’oga le tamaititi i lea polokalama, e fesoasoani lava le taupulega a le Remington College e sailia mo le fanau o aofia i le latou li’o. Peita’i, e tatau ona fa’ailoa e le tamaititi a’oga, o lo’o gafatia e ia ona tau’avea mea e lua i le taimi e tasi.
O tupe e totogia ai lana a’oga, ua fa’aaogaina ai lana Financial Aid i lea tulaga, ae afai o le tamaititi ua mae’a a’e i le Kolisi Tu’ufaatasi, ua le maua se isi vaega tupe i le taimi nei, e mafai ona talosaga mo se nogatupe e sailia fa’atasi e le taupulega a le Remington College ma le sui, ina ia fa’aauau ai ana a’oaoga mo sona fa’ailoga AA i lana kosi o filifili e tau’avea.
Ua i ai le lisi o kosi eseese ua mafai ona tauavea e le fanau, e ao ina e filifili i kosi ua fa’atulaga mai e le Polokalama, ma e leai se mea e popole ai, o lo’o aofia uma lava kosi i le tatou kolisi, i kosi ua lisia mai e le Remington College.
Mai fa’amaumauga ua mae’a fa’ailoa mai e le Remington College, ua iloga ai, e to’a 15 sui o lo ua toe soso’o nei a latou a’oa’oga i Hawaii sa latou auina atu i le tausaga ua te’a, ma o lo’o tumau i le lelei o latou maka, faigaluega ma a’o’oga, ma ua fiafia e fa’ailoa mai pea i matua, o lo’o manuia mea uma i aiga o nonofo ma tausaili le atamai i Honolulu


text:
FESILI 1
O le ā le Ituaiga o Tagata e Iai Aʻu?
O LE Ā E TE FAIA?
Se mea e ono tupu: E leʻi atoa le sefulu minute talu ona taunuu Karen i le patī, ae faalogo atu i ona tua o faapea mai se tagata e masani ai:
“O le ā le mea ua e tūtū ai na o oe i inā?”
Ua liliu i tua Karen ma vaai atu i lana uō o Jessica o loo tu e tofu le lima ma le fagu pia faatoʻā uma ona talai. Ua tuu atu e Jessica le isi fagu iā te ia ma fai atu, “Ia, o lenā ua e matua ua taga ona e inu!”
Ua tele le fia fai atu o Karen e lē manaʻo ai. Ae o Jessica o lana uō, ma e lē manaʻo e manatu Jessica o ia e fiaamiotonu. O Jessica foʻi o se teine e lelei, ma afai o lea e inu Jessica, e leai la se afāina pe a inu foʻi ma ia. Ua faapea ifo Karen, ʻE na o sina fagu pia a, e lē pei o le faaaogāina o fualaau faasāina.’
Pe ana faapea o oe o Karen, o le ā le gaoioiga e te faia?
IA NOFO MA MAFAUFAU LELEI
Ina ia e faia se filifiliga atamai pe a tulaʻi mai se tulaga faapea, e tatau ona e iloa le ituaiga o tagata e iai oe. O le iloaina o le ituaiga o tagata e iai oe, e uiga atu i mea e te faatāuaina ma mea e te talitonu i ai. O lou iloaina o lenā mea, o le a fesoasoani iā te oe ina ia mafai ai ona e pulea lou olaga, nai lo o le pule o isi tagata i mea e te faia i lou olaga.—1 Korinito 9:26, 27.
E faapefea ona e atiaʻe lenā malosi e pulea ai lou olaga? O le taliina o fesili o loo mulimuli mai, o le a fesoasoani iā te oe ina ia atiaʻe lenā malosi.
1 O Ā NI ITU OU TE LELEI AI?
O le iloaina o ou tomai ma ou uiga lelei o le a faamalosia ai lou lagona mautinoa.
FAAAʻOAʻOGA MAI I LE TUSI PAIA: Na tusi le aposetolo o Paulo: “Afai foʻi ou te valea i le upu, ou te lē valea lava i le poto.” (2 Korinito 11:6) O le malamalama lelei o Paulo i le Afioga a le Atua, na mafai ai ona ia tumau ina ua tauemu ane tagata iā te ia. E na te leʻi faatagaina faamatalaga lē lelei a na tagata e faavaivaia ai lona lagona mautinoa.—2 Korinito 10:10; 11:5.
IA ILOILO OE LAVA.
Ia tusi i lalo sau taleni po o sou tomai o iai.
Ia faamatala sou uiga lelei o iai. (O se faaaʻoaʻoga, po o oe o se tagata e manatu mamafa, limafoaʻi, talitonuina e isi, pe e tausi taimi?)
2 O Ā OʻU VAIVAIGA?
Po o le ā lava le malosi o se maea sautuatolu, ae a faalētonu le isi tasi ua faaitiitia ai le malosi o le maea atoa. I se tulaga talitutusa, e iai ni iʻuga leaga i le ituaiga o tagata e iai oe, pe afai e te faataga ou vaivaiga e pulea lou olaga.
FAAAʻOAʻOGA MAI I LE TUSI PAIA: Na iloa lelei e Paulo ona vaivaiga. Na tusi o ia: “Ou te matuā naunau i le tulafono a le Atua e tusa ma le tagata i totonu, ae ua ou iloa i loʻu tino se isi tulafono, o loo feteenaʻi ma le tulafono a loʻu mafaufau, ma ua faapologaina ai aʻu i le tulafono a le agasala.”—Roma 7:22, 23.
IA ILOILO OE LAVA.
O le ā se vaivaiga e manaʻomia ona e iloa le auala e pulea ai?
3 O Ā OʻU SINI?
Po o le a e alu i se taavale laʻupasese ma e fai i le avetaavale, e alu faataamilo le taavale i se poloka seʻia oo ina uma le penisini? E matuā valea lenā gaoioiga, ma e maʻimau ai tupe.
O le ā e mafai ona e aʻoaʻoina mai i lenei faataʻitaʻiga? E fesoasoani ou sini e ʻalofia ai le faamaʻimau o lou olaga. O le iai o ni ou sini, e te iloa ai le mea o loo e agaʻi i ai, ma le auala e te ausia ai lenā sini.
FAAAʻOAʻOGA MAI I LE TUSI PAIA: Na tusi Paulo: “E lē o faalētonu laʻu tamoʻe.” (1 Korinito 9:26) Nai lo o le fesouaʻiina i mea na tutupu i le olaga, na faataatitia e Paulo ni sini ma ola e tusa ai ma na sini.—Filipi 3:12-14.
IA ILOILO OE LAVA.
Ia tusi i lalo ni sini se tolu o loo e manaʻo e ausia a o leʻi atoa se tausaga.
4 O Ā MEA OU TE TALITONU I AI?
Pe a e lē iloa mea e te talitonu i ai, o le a e lē faia la ni faaiʻuga mautinoa. E pei o le fee e fesuisuiaʻi lona lanu, e faapena foʻi ona e taumafai e suia oe lava ina ia fetaui ma mea e mananaʻo ai au uō, ma faaalia ai e te leʻi faia se filifiliga i le ituaiga o tagata e iai oe.
I le isi itu, pe a faavae au gaoioiga i mea e te talitonu i ai, o lenā la o loo e ola e tusa ma le ituaiga o tagata e iai oe, e tusa lava po o ā mea o loo faia e isi.
FAAAʻOAʻOGA MAI I LE TUSI PAIA: Na “maumauaʻi Tanielu i lona loto” e tausia tulafono a le Atua. Na ia faia faapea e ui lava na mamao ese mai i lona aiga, ma atonu o le taimi lea o loo talavou pea o ia. (Tanielu 1:8) O le faia faapea, na tausisi ai o ia i le faia o le mea ua ia iloa e saʻo. Na ola le perofeta o Tanielu e tusa ai ma mea sa ia talitonu i ai.
IA ILOILO OE LAVA.
O ā mea e te talitonu i ai? O se faataʻitaʻiga: Pe e te talitonu i le Atua? Pe afai o lea, aiseā? O ā faamaoniga ua e mautinoa ai o loo soifua o ia?
Pe e te talitonu o tulafono tau amio a le Atua e mo lou lelei? Pe afai o lea, aiseā?
O lea la, o lē fea mea e sili, o le avea o oe e pei o se laulaau e lelea solo i taimi uma e agi mai ai le savili, po o le avea o se laau malosi e mafai ona tatalia afā? Ia faamalosia le ituaiga o tagata e iai oe, ona mafai lea ona avea oe e pei o lenā laau. O le a fesoasoani lenā mea iā te oe e tali ai le fesili, O le ā le Ituaiga o Tagata e Iai Aʻu?


text:
Fa’amaonia tu’uaiga faasaga pule o le USCG
O le taeao ananafi na ta’usalaina ai e le Faamasinoga Faaitumalo le alii o lo o faauluulu i ai le Ofisa o le Puipuiga o le Gataifale a le malo tele o Amerika, le U.S Coast Guard, susuga Lt. Steven Caskey, i le solitulafono mama o le ave ta’avale fa’atamala,
E lua moliaga mama na tuuaia ai e le malo ia Lt. Caskey, o le ave taavale ‘ona faapea ai ma le ave taavale faatamala, ae i se maliliega na sainia e itu e lua, ua solofua ai le moliaga o le ave taavale ‘ona, ae tali ioe Lt. Caskey i le moliaga o le ave taavale faatautala.
I le vaega o le maliliega lea ua talia e le faamasinoga, na talosaga ai le malo ina ia solofua le moliaga o le ave taavale ‘ona, ae suia le moliaga muamua i le ave taavale faatautala, o se solitulafono e mafai ona faasala ai o ia i le falepuipui mo le 6 masina, pe faasala i le salatupe e $500, poo faasalaga uma ia e lua.
Na talosaga foi loia ina ia sei le laisene a Lt. Caskey mo le 45 aso, ma ia faatonu o ia e alu e faatoese i le leoleo sa faia lana mataupu.
Sa fautua loia i le faamasinoga ina ia faanofovaavaaia le ua molia mo le ono masina, ma ia poloaina o ia e auai i ni aoaoga e fesoasoani ai i le tagofia o le ava malosi, peitai na faailoa e le faamasinoga ia Lt. Caskey, e pule le faamasinoga i le ituaiga faasalaga e faasala atu ai o ia.
O loo fautuaina foi e loia le faamasinoga ina ia aua nei i ai se faasalaga faafalepuipui e tuuina atu i le ua molia.
I faamaumauga a le faamasinoga na taua ai e faapea, na maitauina e alii leoleo le taavale a le ua molia i luga o le alatele i Pago Pago i le aso 30 Tesema, ma vaaia ai le tifa i le isi itu ala, ma toeititi ai lava fetoai ma le taavale sa o atu ai alii leoleo.
Na tuli e le taavale a leoleo le taavale a le ua molia, ma fesiligia ai loa e le alii leoleo suesue o Det. John Paselio le ua molia i le mafuaaga ua ala ai ona taofi lana taavale, ina ua toeititi lava fetoai ma le la taavale, peitai na tali le ua molia, na punou i lalo e piki mai luga lana sikaleti na pau, atonu o le mafuaaga lena o le tifa o lana taavale.
Na faalogoina e leoleo le malosi o le manogi o le ava malosi na alu atu i le tino o le ua molia, atoa ai ma le mumu o ona mata.
Na fesiligia e leoleo le ua molia pe sa ia tagofia le ava malosi, na tali le ua molia, e lima ana fagu Coors Light na inu i le Runway Bars ina ua faatoa ulufafo mai i le Hawaiian Air i le po lea.
Sa faia se suega i le tino o Lt. Caskey e leoleo i le po lea ma faamaonia ai le malosi o le ava i lona tino, ma taofia ai loa o ia i le toese e faatali ai le aso e tulai ai i luma o le faamasinoga.
O lo o tumau pea poloaiga a le faamasinoga o loo tatala ai Lt. Caskey i tua e faatali ai le lauina o lana faasalaga i le faaiuga o le masina nei.
O le alii loia fautua ia Blake Hanley o loo tulai mo le malo, ae o Sharron Rancourt o loo tulai mo Lt. Caskey.